Document ID: 32004R2216

ΚΑΝΟΝΙΣΜΌΣ (ΕΚ) αριθ. 2216/2004 ΤΗΣ ΕΠΙΤΡΟΠΉΣ
της 21ης Δεκεμβρίου 2004
σχετικά με τυποποιημένο και ασφαλές σύστημα μητρώων δυνάμει της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου και της απόφασης αριθ. 280/2004/ΕΚ του Ευρωπαϊκού Κοινοβουλίου και του Συμβουλίου
(Κείμενο που παρουσιάζει ενδιαφέρον για τον ΕΟΧ)
ΠΙΝΑΚΑΣ ΠΕΡΙΕΧΟΜΕΝΩΝ
Κεφάλαιο I
Θέμα και ορισμοί
Κεφάλαιο II
Μητρώα και συστήματα καταγραφής συναλλαγών
Κεφάλαιο III
Περιεχόμενο των μητρώων
Τμήμα 1
Υποβολή αναφορών και εμπιστευτικότητα
Τμήμα 2
Λογαριασμοί
Τμήμα 3
Λογαριασμοί συμβαλλομένου μέρους
Τμήμα 4
Λογαριασμοί αποθέματος φορέων εκμετάλλευσης
Τμήμα 5
Λογαριασμοί αποθέματος προσώπων
Τμήμα 6
Πίνακες
Τμήμα 7
Κωδικοί και προσδιοριστές
Κεφάλαιο IV
Έλεγχοι και διαδικασίες
Τμήμα 1
Δέσμευση λογαριασμών
Τμήμα 2
Αυτόματοι έλεγχοι και διαδικασία αντιπαραβολής στοιχείων
Τμήμα 3
Εκτέλεση και οριστικοποίηση διαδικασιών
Κεφάλαιο V
Συναλλαγές
Τμήμα 1
Κατανομή και χορήγηση δικαιωμάτων εκπομπής για την περίοδο 2005-2007
Τμήμα 2
Κατανομή και χορήγηση δικαιωμάτων εκπομπής για την περίοδο 2008-2012 και για κάθε επόμενη πενταετή περίοδο
Τμήμα 3
Μεταφορές και επιλεξιμότητα
Τμήμα 4
Εξακριβωμενές εκπομπές
Τμήμα 5
Παράδοση δικαιωμάτων εκπομπής
Τμήμα 6
Ακύρωση και απόσυρση
Τμήμα 7
Ακύρωση και αντικατάσταση
Τμήμα 8
Εθελούσια ακύρωση και απόσυρση
Κεφάλαιο VI
Πρότυπα ασφάλειας, επαλήθευση ταυτότητας και δικαιώματα πρόσβασης
Κεφάλαιο VII
Διαθεσιμότητα και αξιοπιστία των πληροφοριών
Κεφάλαιο VIII
Αρχεία δεδομένων και τέλη
Κεφάλαιο IX
Τελικές διατάξεις
Παράρτημα I
Παράρτημα II
Παράρτημα III
Παράρτημα IV
Παράρτημα V
Παράρτημα VI
Πίνακας VI-1:
Αναγνωριστικός κωδικός μονάδας
Πίνακας VI-2:
Ισχύον αρχικός τύπος μονάδας - Συμπληρωματικός τύπος μονάδας
Πίνακας VI-3:
Αναγνωριστικός κωδικός λογαριασμού
Πίνακας VI-4:
Αναγνωριστικός κωδικός αδείας
Πίνακας VI-5:
Αναγνωριστικός κωδικός κατόχου λογαριασμού
Πίνακας VI-6:
Αναγνωριστικός κωδικός εγκατάστασης
Πίνακας VI-7:
Αναγνωριστικός κωδικός αντιστοιχίας
Παράρτημα VII
Παράρτημα VIII
Πίνακας VIII-1:
Διάγραμμα της ακολουθίας μηνυμάτων για τις διαδικασίες που αφορούν λογαριασμό ή εξακριβωμένες εκπομπές
Πίνακας VIII-2:
Διάγραμμα της κατάστασης των διαδικασιών που αφορούν ένα λογαριασμό ή εξακριβωμένες εκπομπές
Πίνακας VIII-3:
Δομικά στοιχεία και λειτουργίες των διαδικασιών που αφορούν λογαριασμό ή εξακριβωμένες εκπομπές
Πίνακας VIII-4:
Δομικό στοιχείο MgmtOfAccountWS
Πίνακας VIII-5:
Λειτουργία MgmtOfAccountWS.CreateAccount()
Πίνακας VIII-6:
Λειτουργία MgmtOfAccountWS.UpdateAccount()
Πίνακας VIII-7:
Λειτουργία MgmtOfAccountWS.CloseAccount()
Πίνακας VIII-8:
Λειτουργία MgmtOfAccountWS.UpdateVerifiedEmissions()
Πίνακας VIII-9:
Λειτουργία MgmtOfAccountWS.ReceiveAccountOperationOutcome()
Πίνακας VIII-10:
Δομικό στοιχείο AccountManagement
Πίνακας VIII-11:
Λειτουργία ManagementOfAccount.ValidateAccountCreation()
Πίνακας VIII-12:
Λειτουργία ManagementOfAccount.CreateAccount()
Πίνακας VIII-13:
Λειτουργία AccountManagement.ValidateAccountUpdate()
Πίνακας VIII-14:
Λειτουργία ManagementOfAccount.UpdateAccount()
Πίνακας VIII-15:
Λειτουργία ManagementOfAccount.ValidateAccountClosure()
Πίνακας VIII-16:
Λειτουργία ManagementOfAccount.CloseAccount()
Πίνακας VIII-17:
Λειτουργία ManagementOfAccount.ValidateVerifiedEmissionsUpdate()
Πίνακας VIII-18:
Λειτουργία ManagementOfAccount.UpdateVerifiedEmissions
Πίνακας VIII-19:
Δευτεροβάθμιοι έλεγχοι
Παράρτημα IX
Πίνακας IX-1:
Τριτοβάθμιοι έλεγχοι
Παράρτημα X
Πίνακας X-1:
Δευτεροβάθμιοι έλεγχοι
Παράρτημα XI
Παράρτημα XII
Πίνακας XII-1:
Κωδικοί απάντησης του ανεξάρτητου συστήματος καταγραφής συναλλαγών της Κοινότητας
Παράρτημα XIII
Παράρτημα XIV
Παράρτημα XV
Παράρτημα XVI
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (1), και ιδίως το άρθρο 19 παράγραφος 3,
την απόφαση αριθ. 280/2004/ΕΚ του Ευρωπαϊκού Κοινοβουλίου και του Συμβουλίου, της 11ης Φεβρουαρίου 2004, για μηχανισμό παρακολούθησης των εκπομπών αερίων που συμβάλλουν στο φαινόμενο του θερμοκηπίου στην Κοινότητα και εφαρμογής του πρωτοκόλλου του Κιότο (2), και ιδίως το πρώτο εδάφιο δεύτερη φράση της πρώτης παραγράφου του άρθρου 6,
Εκτιμώντας τα ακόλουθα:
(1)
Επιβάλλεται να διαμορφωθεί ολοκληρωμένο κοινοτικό σύστημα μητρώων, αποτελούμενο από τα μητρώα της Κοινό τητας και των κρατών μελών που έχουν συγκροτηθεί σύμφωνα με το άρθρο 6 της απόφασης αριθ. 280/2004/ΕΚ, το οποίο να ενσωματώνει τα μητρώα που έχουν καταρτιστεί σύμφωνα με το άρθρο 19 της οδηγίας 2003/87/ΕΚ και το ανεξάρτητο σύστημα καταγραφής συναλλαγών το οποίο έχει θεσπιστεί σύμφωνα με το άρθρο 20 της εν λόγω οδηγίας, προκειμένου να εξασφαλιστεί ότι κατά τη χορήγηση, μεταφορά και ακύρωση δικαιωμάτων δεν σημειώνονται ανωμαλίες και ότι οι συναλλαγές είναι συμβατές με τις υποχρεώσεις που απορρέουν από τη σύμβαση πλαίσιο των Ηνωμένων Εθνών για την αλλαγή του κλίματος (UNFCCC) και από το πρωτόκολλο του Κιότο.
(2)
Σύμφωνα με τη οδηγία 2003/4/ΕΚ, της 28ης Ιανουαρίου 2003, για την πρόσβαση του κοινού σε περιβαλλοντικές πληροφορίες (3) και την απόφαση 9/CP.7 της Διάσκεψης των Μερών της UNFCCC, πρέπει να δημοσιεύονται τακτικά ειδικές εκθέσεις ώστε να εξασφαλίζεται η πρόσβαση του κοινού στις πληροφορίες που περιέχονται στο ενοποιημένο σύστημα μητρώων, υπό τον όρο ότι τηρούνται ορισμένες απαιτήσεις εμπιστευτικότητας.
(3)
Η κοινοτική νομοθεσία σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και την ελεύθερη κυκλοφορία των δεδομένων αυτών, ιδίως η οδηγία 95/46/ΕΚ σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (4), η οδηγία 2002/58/ΕΚ σχετικά με την επεξεργασία των δεδομένων προσωπικού χαρακτήρα και την προστασία της ιδιωτικής ζωής στον τομέα των ηλεκτρονικών επικοινωνιών (οδηγία για την προστασία ιδιωτικής ζωής στις ηλεκτρονικές επικοινωνίες) (5) και ο κανονισμός (ΕΚ) αριθ. 45/2001 σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (6), πρέπει να τηρείται όταν αυτές οι οδηγίες και ο κανονισμός εφαρμόζονται για πληροφορίες των οποίων η διατήρηση και επεξεργασία γίνονται δυνάμει του παρόντος κανονισμού.
(4)
Κάθε μητρώο πρέπει να περιέχει ένα λογαριασμό αποθέματος συμβαλλομένου μέρους, ένα λογαριασμό απόσυρσης και τους λογαριασμούς ακύρωσης και αντικατάστασης που απαιτούνται δυνάμει της απόφασης 19/CP.7 της Διάσκεψης των Μερών της UNFCCC για κάθε περίοδο ανάληψης υποχρεώσεων, και κάθε μητρώο το οποίο έχει καταρτιστεί δυνάμει του άρθρου 19 της οδηγίας 2003/87/ΕΚ πρέπει να περιέχει τους λογαριασμούς αποθέματος που απαιτούνται για την εφαρμογή των απαιτήσεων της εν λόγω οδηγίας για φορείς εκμετάλλευσης και για άλλα (φυσικά ή νομικά) πρόσωπα. Κάθε λογαριασμός πρέπει να δημιουργείται σύμφωνα με τυποποιημένες διαδικασίες για να εξασφαλίζει την ακεραιότητα του συστήματος μητρώων και την πρόσβαση του κοινού σε πληροφορίες που διατηρούνται στο σύστημα αυτό.
(5)
Σύμφωνα με το άρθρο 6 της απόφασης αριθ. 280/2004/ΕΚ, η Κοινότητα και τα κράτη μέλη της εφαρμόζουν, στην κατάρτιση και τη λειτουργία μητρώων και στο ανεξάρτητο σύστημα καταγραφής συναλλαγών της Κοινότητας, τις λειτουργικές και τεχνικές προδιαγραφές για τα πρότυπα ανταλλαγής δεδομένων μεταξύ των συστημάτων μητρώων που προβλέπει το πρωτόκολλο του Κιότο, οι οποίες έχουν εκπονηθεί σύμφωνα με την απόφαση 24/CP.8 της Διάσκεψης των Μερών της UNFCCC. Η εφαρμογή και η επεξεργασία των προδιαγραφών αυτών στο ενοποιημένο κοινοτικό σύστημα μητρώων επιτρέπει την ενσωμάτωση των μητρώων που έχουν καταρτιστεί δυνάμει του άρθρου 19 της οδηγίας 2003/87/ΕΚ στα μητρώα που έχουν συγκροτηθεί δυνάμει του άρθρου 6 της απόφασης 280/2004/ΕΚ.
(6)
Το ανεξάρτητο σύστημα καταγραφής συναλλαγών της Κοινότητας θα εκτελεί αυτόματους ελέγχους σε όλες τις διαδικασίες του κοινοτικού συστήματος μητρώων για τα δικαιώματα εκπομπής, τις εξακριβωμένες εκπομπές, τους λογαριασμούς και τις μονάδες Κιότο ενώ το ανεξάρτητο σύστημα καταγραφής συναλλαγών της UNFCCC θα εκτελεί αυτόματους ελέγχους στις διαδικασίες που αφορούν τις μονάδες Κιότο ώστε να διασφαλιστεί ότι δεν σημειώνονται ανωμαλίες. Οι διαδικασίες που δεν περνούν αυτούς τους ελέγχους θα τερματίζονται προκειμένου να εξασφαλίζεται ότι οι συναλλαγές στο κοινοτικό σύστημα μητρώων συμμορφώνονται με τις απαιτήσεις της οδηγίας 2003/87/ΕΚ και τις απαιτήσεις που έχουν εκπονηθεί σύμφωνα με τη UNFCCC και το πρωτόκολλο του Κιότο.
(7)
Όλες οι συναλλαγές στο κοινοτικό σύστημα μητρώων πρέπει να εκτελούνται με τυποποιημένες διαδικασίες και, όταν είναι αναγκαίο, με εναρμονισμένο χρονοδιάγραμμα, προκειμένου να εξασφαλίζεται η συμμόρφωση με τις απαιτήσεις της οδηγίας 2003/87/ΕΚ και με τις απαιτήσεις που απορρέουν από τη UNFCCC και από το πρωτόκολλο του Κιότο, και να προστατευτεί η ακεραιότητα του συστήματος αυτού.
(8)
Πρέπει να εφαρμόζονται ελάχιστα πρότυπα ασφάλειας και εναρμονισμένες απαιτήσεις για την επαλήθευση ταυτότητας και τα δικαιώματα πρόσβασης με στόχο την προστασία της ασφάλειας των πληροφοριών που διατηρούνται στο ενοποιημένο κοινοτικό σύστημα μητρώων.
(9)
Ο κεντρικός διαχειριστής και ο διαχειριστής κάθε χωριστού μητρώου μεριμνούν ώστε να είναι ελάχιστες οι διακοπές της λειτουργίας του ενοποιημένου κοινοτικού συστήματος μητρώων λαμβάνοντας όλα τα προσήκοντα μέτρα για να εξασφαλιστεί η διαθεσιμότητα των μητρώων και του κοινοτικού συστήματος καταγραφής συναλλαγών και προβλέποντας συστήματα και διαδικασίες υψηλής αντοχής για τη διαφύλαξη όλων των πληροφοριών.
(10)
Τα αρχεία δεδομένων που αφορούν όλες τις διαδικασίες, τους φορείς εκμετάλλευσης και τα πρόσωπα στο κοινοτικό σύστημα μητρώων πρέπει να αποθηκεύονται σύμφωνα με τα πρότυπα καταγραφής δεδομένων που καθορίζονται στις λειτουργικές και τεχνικές προδιαγραφές για τα πρότυπα ανταλλαγής δεδομένων μεταξύ των συστημάτων μητρώων σύμφωνα με το πρωτόκολλο του Κιότο, οι οποίες έχουν εκπονηθεί δυνάμει της απόφασης 24/CP.8 της Διάσκεψης των Μερών της UNFCCC.
(11)
Η καθιέρωση διαφανούς συστήματος τελών και η απαγόρευση επιβάρυνσης των κατόχων λογαριασμών για συγκεκριμένες συναλλαγές στο κοινοτικό σύστημα μητρώων θα βοηθήσουν να εξασφαλιστεί η ακεραιότητα του εν λόγω συστήματος.
(12)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που αναφέρεται στην παράγραφο 1 του άρθρου 23 της οδηγίας 2003/87/ΕΚ και στην παράγραφο 2 του άρθρου 9 της απόφασης αριθ. 280/2004/ΕΚ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
ΚΕΦΑΛΑΙΟ I
ΘΕΜΑ ΚΑΙ ΟΡΙΣΜΟΙ
Άρθρο 1
Θέμα
Ο παρών κανονισμός προβλέπει γενικές διατάξεις, λειτουργικές και τεχνικές προδιαγραφές και απαιτήσεις λειτουργίας και συντήρησης για τυποποιημένο και ασφαλές σύστημα μητρώων απαρτιζόμενο/αποτελούμενο από μητρώα, υπό μορφή τυποποιημένων ηλεκτρονικών βάσεων δεδομένων με κοινά στοιχεία δεδομένων, και από το κοινοτικό ανεξάρτητο σύστημα καταγραφής συναλλαγών. Προβλέπεται επίσης η καθιέρωση αποτελεσματικού συστήματος επικοινωνίας μεταξύ του ανεξάρτητου συστήματος καταγραφής συναλλαγών της Κοινότητας και του ανεξάρτητου συστήματος καταγραφής συναλλαγών της UNFCCC.
Άρθρο 2
Ορισμοί
Για τους σκοπούς του παρόντος κανονισμού επιπλέον των ορισμών του άρθρου 3 της οδηγίας 2003/87/ΕΚ, νοείται ως:
α)
«περίοδος 2005-2007», η περίοδος από 1 Ιανουαρίου 2005 έως 31 Δεκεμβρίου 2007, όπως αναφέρεται στην παράγραφο 1 του άρθρου 11 της οδηγίας 2003/87/ΕΚ·
β)
«περίοδος 2008-2012 και επόμενες πενταετείς περίοδοι», η περίοδος από 1 Ιανουαρίου 2008 έως 31 Δεκεμβρίου 2012 μαζί με τις ακόλουθες πενταετείς περιόδους όπως αναφέρονται στην παράγραφο 2 του άρθρου 11 της οδηγίας 2003/87/ΕΚ·
γ)
«κάτοχος λογαριασμού», κάθε πρόσωπο που διατηρεί λογαριασμό στο σύστημα μητρώων·
δ)
«καταλογισμένη ποσότητα», η ποσότητα εκπομπών αερίων του θερμοκηπίου εκφρασμένη σε τόνους ισοδυνάμου διοξειδίου του άνθρακα υπολογιζόμενη σύμφωνα με τα επίπεδα εκπομπών που έχουν προσδιοριστεί δυνάμει του άρθρου 7 της απόφασης αριθ. 280/2004/ΕΚ·
ε)
«καταλογισμένη ποσοτική μονάδα» (AAU), κάθε μονάδα που χορηγείται δυνάμει του άρθρου 7 παράγραφος 3 της απόφασης αριθ. 280/2004/ΕΚ·
στ)
«εξουσιοδοτημένος αντιπρόσωπος», κάθε φυσικό πρόσωπο το οποίο έχει εξουσιοδοτηθεί να αντιπροσωπεύει τον κεντρικό διαχειριστή, διαχειριστή μητρώου, κάτοχο λογαριασμού ή ελεγκτή δυνάμει του άρθρου 23·
ζ)
«μητρώο CDM», το μητρώο στο πλαίσιο του μηχανισμού για την καθαρή ανάπτυξη το οποίο συγκρότησε, λειτουργεί και συντηρεί το εκτελεστικό γραφείο του μηχανισμού για την καθαρή ανάπτυξη δυνάμει του άρθρου 12 του πρωτοκόλλου του Κιότο και των αποφάσεων που έχουν εκδοθεί δυνάμει της UNFCCC και του πρωτοκόλλου του Κιότο·
η)
«κεντρικός διαχειριστής», το πρόσωπο το οποίο έχει οριστεί από την Επιτροπή δυνάμει του άρθρου 20 της οδηγίας 2003/87/ΕΚ για τη λειτουργία και τη συντήρηση του ανεξάρτητου συστήματος καταγραφής συναλλαγών της Κοινότητας·
θ)
«ανεξάρτητο σύστημα καταγραφής συναλλαγών της Κοινότητας», το ανεξάρτητο σύστημα καταγραφής συναλλαγών το οποίο προβλέπεται στο άρθρο 20 παράγραφος 1 της οδηγίας 2003/87/ΕΚ για τους σκοπούς χορήγησης, μεταφοράς και κατάργησης των δικαιωμάτων εκπομπής και το οποίο έχει συγκροτηθεί, λειτουργεί και συντηρείται σύμφωνα με τα προβλεπόμενα στο άρθρο 5·
ι)
«αρμόδια αρχή», η αρχή ή οι αρχές που έχουν καθοριστεί από κράτος μέλος δυνάμει του άρθρου 18 της οδηγίας 2003/87/ΕΚ·
ια)
«απόκλιση», κάθε ανωμαλία που εντοπίζει το ανεξάρτητο κοινοτικό σύστημα καταγραφής συναλλαγών της Κοινότητας ή το ανεξάρτητο κοινοτικό σύστημα καταγραφής συναλλαγών της UNFCCC, όταν η προτεινόμενη διαδικασία δεν συμμορφώνεται με τις απαιτήσεις της οδηγίας 2003/87/ΕΚ, όπως συνοψίζονται στον παρόντα κανονισμό και τις απαιτήσεις που έχουν εκπονηθεί δυνάμει της UNFCCC και του πρωτοκόλλου του Κιότο·
ιβ)
«δικαιώματα εκπομπής λόγω ανωτέρας βίας», τα δικαιώματα εκπομπής που χορηγούνται όταν συντρέχει ανωτέρα βία δυνάμει του άρθρου 29 της οδηγίας 2003/87/ΕΚ·
ιγ)
«ασυνέπεια», κάθε ανωμαλία που εντοπίζει το ανεξάρτητο σύστημα καταγραφής συναλλαγών της Κοινότητας ή το ανεξάρτητο σύστημα καταγραφής συναλλαγών της UNFCCC, όταν οι πληροφορίες που αφορούν τα δικαιώματα εκπομπής, τους λογαριασμούς ή τις μονάδες Κιότο που παρέχονται από ένα μητρώο ως τμήμα της περιοδικής διαδικασίας αντιπαραβολής διαφέρουν από τις πληροφορίες που περιέχονται σε οποιοδήποτε από τα δύο ανεξάρτητα συστήματα καταγραφής συναλλαγών·
ιδ)
«μονάδα Κιότο», μια AAU, RMU, ERU ή CER·
ιε)
«διαδικασία», οποιαδήποτε από τις διαδικασίες που αναφέρονται στο άρθρο 32·
ιστ)
«μητρώο», ένα μητρώο που συγκροτείται, λειτουργεί και συντηρείται δυνάμει του άρθρου 6 της απόφασης αριθ. 280/2004/ΕΚ, η οποία ενσωματώνει ένα μητρώο το οποίο έχει θεσπισθεί δυνάμει του άρθρου 19 της οδηγίας 2003/87/ΕΚ·
ιζ)
«διαχειριστής μητρώου», η αρμόδια αρχή, το πρόσωπο ή τα πρόσωπα, που έχουν οριστεί από το κράτος μέλος ή την Επιτροπή, τα οποία λειτουργούν και συντηρούν ένα μητρώο σύμφωνα με τις απαιτήσεις της οδηγίας 2003/87/ΕΚ, της απόφασης αριθ. 280/2004/ΕΚ και του παρόντος κανονισμού·
ιη)
«μονάδα εξάλειψης» (RMU), κάθε μονάδα η οποία έχει χορηγηθεί δυνάμει του άρθρου 3 του πρωτοκόλλου του Κιότο·
ιθ)
«προσωρινή CER» (tCER), κάθε CER η οποία έχει χορηγηθεί για ένα έργο δάσωσης ή αναδάσωσης στο πλαίσιο του CDM η οποία, λόγω των αποφάσεων που έχουν εκδοθεί δυνάμει της UNFCCC ή του πρωτοκόλλου του Κιότο, εκπνέει στο τέλος της περιόδου ανάληψης υποχρεώσεων η οποία ακολουθεί μετά την περίοδο κατά την οποία χορηγήθηκε·
κ)
«μακροπρόθεσμη CER» (tCER), κάθε CER η οποία έχει χορηγηθεί για ένα έργο δάσωσης ή αναδάσωσης στο πλαίσιο του CDM η οποία, λόγω των αποφάσεων που έχουν εκδοθεί δυνάμει της UNFCCC ή του πρωτοκόλλου του Κιότο, εκπνέει στο τέλος της περιόδου πίστωσης του έργου δάσωσης ή αναδάσωσης στο πλαίσιο του CDM για την οποία χορηγήθηκε·
κα)
«μητρώο τρίτης χώρας», κάθε μητρώο το οποίο έχει συγκροτηθεί, λειτουργεί και συντηρείται από χώρα περιλαμβανόμενη στο παράρτημα Β του πρωτοκόλλου του Κιότο η οποία έχει κυρώσει το πρωτόκολλο του Κιότο και δεν είναι κράτος μέλος·
κβ)
«συναλλαγή», η χορήγηση, μεταφορά, απόκτηση, επιστροφή, ακύρωση και αντικατάσταση δικαιωμάτων εκπομπής και η χορήγηση, μεταφορά, απόκτηση, ακύρωση και απόσυρση μονάδων ERU, CER, AAU και RMU και η μεταβίβαση ERU, CER και AAU·
κγ)
«ανεξάρτητο σύστημα καταγραφής συναλλαγών της UNFCCC», το ανεξάρτητο σύστημα καταγραφής συναλλαγών το οποίο έχει συγκροτηθεί, λειτουργεί και συντηρείται από τη Γραμματεία της Διάσκεψης των Ηνωμένων Εθνών για την Αλλαγή του Κλίματος (UNFCCC)·
κδ)
«ελεγκτής», κάθε ικανός, ανεξάρτητος, πιστοποιημένος φορέας ελέγχου, αρμόδιος για την εκτέλεση και την υποβολή εκθέσεων σχετικά με τη διαδικασία διαπίστωσης της ακρίβειας, σύμφωνα με τις λεπτομερείς απαιτήσεις που έχει καθορίσει το κράτος μέλος δυνάμει του παραρτήματος V της οδηγίας 2003/87/ΕΚ·
κε)
«έτος», το ημερολογιακό έτος οριζόμενο σύμφωνα με την ώρα Γκρίνουιτς.
ΚΕΦΑΛΑΙΟ II
ΜΗΤΡΩΑ ΚΑΙ ΣΥΣΤΗΜΑΤΑ ΚΑΤΑΓΡΑΦΗΣ ΣΥΝΑΛΛΑΓΩΝ
Άρθρο 3
Μητρώα
1. Κάθε κράτος μέλος και η Επιτροπή συγκροτούν από ένα μητρώο, υπό μορφή τυποποιημένης ηλεκτρονικής βάσης δεδομένων, το αργότερο έως την επομένη της ημερομηνίας έναρξης ισχύος του παρόντος κανονισμού.
2. Κάθε μητρώο περιλαμβάνει το υλισμικό και το λογισμικό που προβλέπονται στο παράρτημα Ι, είναι προσβάσιμο μέσω του Ίντερνετ και ανταποκρίνεται στις λειτουργικές και τεχνικές προδιαγραφές που προβλέπονται στον παρόντα κανονισμό.
3. Κάθε μητρώο εκτελεί, το αργότερο έως την επομένη της ημερομηνίας έναρξης ισχύος του παρόντος κανονισμού, όλες τις διαδικασίες που αφορούν τις εξακριβωμένες εκπομπές και τους λογαριασμούς που προβλέπονται στο παράρτημα VIII, τη διαδικασία αντιπαραβολής που προβλέπεται στο παράρτημα Χ και όλες τις διοικητικές διαδικασίες που προβλέπονται στο παράρτημα ΧΙ.
Κάθε μητρώο εκτελεί, το αργότερο έως την επομένη της ημερομηνίας έναρξης ισχύος του παρόντος κανονισμού, όλες τις διαδικασίες που αφορούν τα δικαιώματα εκπομπής και τις μονάδες Κιότο που προβλέπονται στο παράρτημα ΙΧ, με εξαίρεση τις διαδικασίες του τύπου 04-00, 06-00, 07-00 και 08-00.
Κάθε μητρώο εκτελεί ορθά, στις 31 Μαρτίου 2005 το αργότερο, τις διαδικασίες που αφορούν τα δικαιώματα εκπομπών και τις μονάδες Κιότο με τους τύπους διαδικασίας 04-00, 06-00, 07-00 και 08-00 που προβλέπονται στο παράρτημα ΙΧ.
Άρθρο 4
Ενοποιημένα μητρώα
Ένα κράτος μέλος ή η Επιτροπή δύνανται να συγκροτήσουν, να λειτουργούν και να συντηρούν το μητρώο τους με ενοποιημένο τρόπο μαζί με ένα ή περισσότερα άλλα κράτη μέλη ή την Κοινότητα, υπό τον όρο ότι το εν λόγω μητρώο παραμένει διακριτό.
Άρθρο 5
Το ανεξάρτητο σύστημα καταγραφής συναλλαγών της Κοινότητας
1. Το ανεξάρτητο σύστημα καταγραφής συναλλαγών της Κοινότητας συγκροτείται από την Επιτροπή υπό μορφή τυποποιημένης ηλεκτρονικής βάσης δεδομένων, το αργότερο έως την επομένη της ημερομηνίας έναρξης ισχύος του παρόντος κανονισμού.
2. Κάθε ανεξάρτητο σύστημα καταγραφής συναλλαγών της Κοινότητας περιλαμβάνει το υλισμικό και το λογισμικό που προβλέπονται στο παράρτημα Ι, είναι προσβάσιμο μέσω του Ίντερνετ και σύμφωνο με τις λειτουργικές και τεχνικές προδιαγραφές που προβλέπονται στον παρόντα κανονισμό.
3. Ο κεντρικός διαχειριστής ο οποίος έχει οριστεί δυνάμει του άρθρου 20 της οδηγίας 2003/87/ΕΚ ασχολείται με τη λειτουργία και τη συντήρηση του ανεξάρτητου συστήματος καταγραφής συναλλαγών της Κοινότητας σύμφωνα με τις διατάξεις του παρόντος κανονισμού.
4. Ο κεντρικός διαχειριστής προβλέπει τις διοικητικές διαδικασίες που αναφέρονται στο παράρτημα ΧΙ συνεισφέροντας στη διαφύλαξη της ακεραιότητας των δεδομένων που περιέχονται στο σύστημα μητρώων.
5. Ο κεντρικός διαχειριστής εκτελεί διαδικασίες σχετικά με τα δικαιώματα εκπομπής, τις εξακριβωμένες εκπομπές, τους λογαριασμούς και τις μονάδες Κιότο όταν είναι αναγκαίο για την εκτέλεση των καθηκόντων του ως κεντρικού διαχειριστή.
6. Το ανεξάρτητο σύστημα καταγραφής συναλλαγών της Κοινότητας πρέπει να είναι σε θέση, το αργότερο έως την επομένη της ημερομηνίας έναρξης ισχύος του παρόντος κανονισμού, να εκτελεί ορθά όλες τις διαδικασίες σχετικά με τα δικαιώματα εκπομπής, τις εξακριβωμένες εκπομπές, τους λογαριασμούς και τις μονάδες Κιότο που προβλέπονται στο παράρτημα VIII και στο παράρτημα IX.
Το ανεξάρτητο σύστημα καταγραφής συναλλαγών της Κοινότητας πρέπει να είναι σε θέση, το αργότερο έως την επομένη της ημερομηνίας έναρξης ισχύος του παρόντος κανονισμού, να εκτελεί ορθά τη διαδικασία αντιπαραβολής που προβλέπεται στο παράρτημα Χ και τις διοικητικές διαδικασίες που προβλέπονται στο παράρτημα ΧΙ.
Άρθρο 6
Σύνδεση επικοινωνίας μεταξύ μητρώων και του ανεξάρτητου συστήματος καταγραφής συναλλαγών της Κοινότητας
1. Έως τις 31 Δεκεμβρίου 2004, αποκαθίσταται η σύνδεση επικοινωνίας μεταξύ κάθε μητρώου και του ανεξάρτητου συστήματος καταγραφής συναλλαγών της Κοινότητας.
Ο κεντρικός διαχειριστής ενεργοποιεί τη σύνδεση επικοινωνίας αφού ολοκληρωθούν επιτυχώς οι διαδικασίες δοκιμής σύμφωνα με το παράρτημα ΧΙΙΙ και οι διαδικασίες εκκίνησης σύμφωνα με το παράρτημα XIV και ενημερωθεί ο διαχειριστής του υπόψη μητρώου.
2. Από την 1η Ιανουαρίου 2005 έως την αποκατάσταση της σύνδεσης επικοινωνίας που αναφέρεται στο άρθρο 7, όλες οι διαδικασίες σχετικά με δικαιώματα εκπομπής, εξακριβωμένες εκπομπές και λογαριασμούς εκτελούνται με ανταλλαγή δεδομένων μέσω του ανεξάρτητου συστήματος καταγραφής συναλλαγών της Κοινότητας.
3. Η Επιτροπή δύναται να δώσει εντολή στον κεντρικό διαχειριστή να αναστείλει προσωρινά μια διαδικασία που αναφέρεται στα παραρτήματα VIII και IX η οποία έχει δρομολογηθεί από ένα μητρώο εάν η διαδικασία δεν εκτελείται σύμφωνα με τα προβλεπόμενα στα άρθρα 32 έως 37.
Η Επιτροπή δύναται να δώσει εντολή στον κεντρικό διαχειριστή να αναστείλει προσωρινά τη σύνδεση επικοινωνίας μεταξύ ενός μητρώου και του ανεξάρτητου συστήματος καταγραφής συναλλαγών της Κοινότητας ή να αναστείλει όλες ή μερικές από τις διαδικασίες που αναφέρονται στα παραρτήματα VIII και IX, εάν το μητρώο αυτό δεν λειτουργεί ή δεν συντηρείται σύμφωνα με τις διατάξεις του παρόντος κανονισμού.
Άρθρο 7
Σύνδεση επικοινωνίας μεταξύ των ανεξάρτητων συστημάτων καταγραφής συναλλαγών
Αποκαθίσταται σύνδεση επικοινωνίας μεταξύ του ανεξάρτητου συστήματος καταγραφής συναλλαγών της Κοινότητας και του ανεξάρτητου συστήματος καταγραφής συναλλαγών της UNFCCC αμέσως μόλις συγκροτηθεί το ανεξάρτητο σύστημα καταγραφής συναλλαγών της UNFCCC.
Μετά την αποκατάσταση της ως άνω σύνδεσης, όλες οι διαδικασίες σχετικά με τα δικαιώματα εκπομπής, τις εξακριβωμένες εκπομπές, τους λογαριασμούς και τις μονάδες Κιότο εκτελούνται με ανταλλαγή δεδομένων μέσω του ανεξάρτητου συστήματος καταγραφής συναλλαγών της UNFCCC και στη συνέχεια του ανεξάρτητου συστήματος καταγραφής συναλλαγών της Κοινότητας.
Άρθρο 8
Διαχειριστές μητρώου
1. Κάθε κράτος μέλος και η Επιτροπή ορίζουν ένα διαχειριστή μητρώου επιφορτισμένο με τη λειτουργία και τη συντήρηση του μητρώου τους σύμφωνα με τις διατάξεις του παρόντος κανονισμού.
Τα κράτη μέλη και η Επιτροπή διασφαλίζουν ότι δεν υπάρχει σύγκρουση συμφερόντων μεταξύ του διαχειριστή μητρώου και των κατόχων λογαριασμού στο μητρώο αυτό ή μεταξύ του διαχειριστή μητρώου και του κεντρικού διαχειριστή.
2. Κάθε κράτος μέλος κοινοποιεί στην Επιτροπή την ταυτότητα και τα στοιχεία επαφής του διαχειριστή του μητρώου του το αργότερο την 1η Σεπτεμβρίου 2004, σύμφωνα με τις διαδικασίες εκκίνησης που προβλέπονται στο παράρτημα XIV.
3. Τα κράτη μέλη και η Επιτροπή φέρουν την τελική αρμοδιότητα και ευθύνη για τη λειτουργία και τη συντήρηση των μητρώων τους.
4. Η Επιτροπή συντονίζει την εφαρμογή των απαιτήσεων του παρόντος κανονισμού σε συνεργασία με τους διαχειριστές μητρώου κάθε κράτους μέλους και τον κεντρικό διαχειριστή.
ΚΕΦΑΛΑΙΟ III
ΠΕΡΙΕΧΟΜΕΝΟ ΤΩΝ ΜΗΤΡΩΩΝ
ΤΜΗΜΑ 1
Κοινοποίηση και εμπιστευτικότητα
Άρθρο 9
Κοινοποίηση
1. Κάθε διαχειριστής μητρώου καθιστά διαθέσιμες τις πληροφορίες που αναφέρονται στο παράρτημα XVI, με τη συχνότητα και στους αποδέκτες που προβλέπονται στο παράρτημα XVI, με διαφανή και οργανωμένο τρόπο μέσω του ιστοτόπου του μητρώου του. Οι διαχειριστές μητρώου δεν κοινοποιούν άλλες πρόσθετες πληροφορίες που περιέχονται στο μητρώο.
2. Ο κεντρικός διαχειριστής μητρώου καθιστά διαθέσιμες τις πληροφορίες που αναφέρονται στο παράρτημα XVI, με τη συχνότητα και στους αποδέκτες που προβλέπονται στο παράρτημα XVI, με διαφανή και οργανωμένο τρόπο μέσω του ανεξάρτητου συστήματος καταγραφής συναλλαγών της Κοινότητας. Ο κεντρικός διαχειριστής δεν κοινοποιεί πρόσθετες πληροφορίες που περιέχονται στο ανεξάρτητο σύστημα καταγραφής συναλλαγών της Κοινότητας.
3. Κάθε ιστότοπος παρέχει στους αποδέκτες που προβλέπονται στο παράρτημα XVI τη δυνατότητα αναζήτησης στα εν λόγω δεδομένα με τη βοήθεια μηχανών αναζήτησης.
4. Κάθε διαχειριστής μητρώου είναι υπεύθυνος για την ακρίβεια των πληροφοριών που προέρχονται από το μητρώο του και διατίθενται μέσω του ανεξάρτητου συστήματος καταγραφής συναλλαγών της Κοινότητας.
5. Το ανεξάρτητο σύστημα καταγραφής συναλλαγών της Κοινότητας και τα μητρώα δεν απαιτούν να υποβάλλουν οι κάτοχοι λογαριασμού πληροφορίες σε θέματα τιμολόγησης όσον αφορά τα δικαιώματα εκπομπής και τις μονάδες Κιότο.
Άρθρο 10
Εμπιστευτικότητα
1. Οι πληροφορίες, όπως το περιεχόμενοτων λογαριασμών και οι εκτελεσθείσες συναλλαγές, οι οποίες περιέχονται στα μητρώα και στο ανεξάρτητο σύστημα καταγραφής συναλλαγών της Κοινότητας, θεωρούνται εμπιστευτικές για κάθε σκοπό εκτός της εφαρμογής των απαιτήσεων του παρόντος κανονισμού, της οδηγίας 2003/87/ΕΚ και της εθνικής νομοθεσίας.
2. Επιτρέπεται η χρήση των πληροφοριών που περιέχονται στα μητρώα χωρίς τη συγκατάθεση του κατόχου του εκάστοτε λογαριασμού, μόνο για τη λειτουργία και τη διατήρησή τους, σύμφωνα με τις διατάξεις του παρόντος κανονισμού.
3. Οι αρμόδιες αρχές και οι διαχειριστές μητρώου εκτελούν τις διαδικασίες που αφορούν τα δικαιώματα εκπομπής, τις εξακριβωμένες εκπομπές, τους λογαριασμούς και τις μονάδες Κιότο μόνο όταν είναι απαραίτητο για τη διεκπεραίωση των καθηκόντων τους ως αρμόδιες αρχές ή διαχειριστές μητρώου.
ΤΜΗΜΑ 2
Λογαριασμοί
Άρθρο 11
Λογαριασμοί
1. Από την 1η Ιανουαρίου 2005, κάθε μητρώο περιέχει τουλάχιστον έναν λογαριασμό αποθέματος συμβαλλομένου μέρους ο οποίος έχει δημιουργηθεί σύμφωνα με το άρθρο 12.
2. Από την 1η Ιανουαρίου 2005, κάθε μητρώο κράτους μέλους περιέχει έναν λογαριασμό αποθέματος φορέων εκμετάλλευσης για κάθε εγκατάσταση ο οποίος έχει δημιουργηθεί σύμφωνα με το άρθρο 15 και κάθε μητρώο περιέχει τουλάχιστον ένα λογαριασμό αποθέματος προσώπων για κάθε πρόσωπο, ο οποίος έχει δημιουργηθεί όπως προβλέπεται στο άρθρο 19.
3. Από την 1η Ιανουαρίου 2005, κάθε μητρώο περιέχει ένα λογαριασμό απόσυρσης και ένα λογαριασμό ακύρωσης για την περίοδο 2005-2007 καθώς και ένα λογαριασμό ακύρωσης για την περίοδο 2008-2012, οι οποίοι έχουν δημιουργηθεί σύμφωνα με το άρθρο 12.
4. Από την 1η Ιανουαρίου 2008 και από την 1η Ιανουαρίου του πρώτου έτους κάθε μετέπειτα πενταετούς περιόδου, κάθε μητρώο περιέχει το λογαριασμό απόσυρσης και τους λογαριασμούς ακύρωσης και αντικατάστασης που απαιτούνται από τις σχετικές αποφάσεις που έχουν ληφθεί στο πλαίσιο της UNFCCC και του πρωτοκόλλου του Κιότο για την περίοδο 2008-2012 και για κάθε επόμενη πενταετή περίοδο, οι οποίοι έχουν δημιουργηθεί όπως προβλέπεται στο άρθρο 12.
5. Εκτός των περιπτώσεων όπου προβλέπεται διαφορετικά, όλοι οι λογαριασμοί πρέπει να είναι σε θέση να περιέχουν δικαιώματα εκπομπής και μονάδες Κιότο.
ΤΜΗΜΑ 3
Λογαριασμοί συμβαλλομένου μέρους
Άρθρο 12
Δημιουργία λογαριασμών συμβαλλομένου μέρους
1. Ο αρμόδιος φορέας κάθε κράτους μέλους και η Επιτροπή υποβάλλουν αίτηση στον διαχειριστή του αντίστοιχου μητρώου τους για τη δημιουργία στα μητρώα τους των λογαριασμών που αναφέρονται στις παραγράφους 1, 3 και 4 του άρθρου 11.
Ο αιτών παρέχει στο διαχειριστή του μητρώου τις πληροφορίες που είναι εύλογο να χρειάζεται ο διαχειριστής του μητρώου. Οι πληροφορίες περιλαμβάνουν τις προβλεπόμενες στο παράρτημα IV.
2. Εντός δέκα ημερών από την παραλαβή αίτησης σύμφωνα με την παράγραφο 1 ή την ενεργοποίηση του συνδέσμου επικοινωνίας μεταξύ του μητρώου και του ανεξάρτητου συστήματος καταγραφής συναλλαγών της Κοινότητας, όποιο εκ των δυο είναι μεταγενέστερο, ο διαχειριστής του μητρώου δημιουργεί το λογαριασμό στο μητρώο σύμφωνα με τη διαδικασία δημιουργίας λογαριασμών που προβλέπεται στο παράρτημα VIII.
3. Ο αιτών ο οποίος αναφέρεται στην παράγραφο 1 ειδοποιεί το διαχειριστή του μητρώου του εντός δέκα ημερών για τυχόν αλλαγές στις πληροφορίες που διαβίβασε σε αυτόν δυνάμει της παραγράφου 1. Εντός δέκα ημερών από την παραλαβή αυτής της ειδοποίησης, ο διαχειριστής του μητρώου ενημερώνει τις πληροφορίες αυτές σύμφωνα με τη διαδικασία ενημέρωσης λογαριασμών που προβλέπεται στο παράρτημα VIII.
4. Ο διαχειριστής μητρώου δύναται να απαιτήσει από τους αιτούντες που αναφέρονται στην παράγραφο 1 να συμφωνήσουν να συμμορφωθούν με εύλογους όρους και προϋποθέσεις για την αντιμετώπιση των ζητημάτων που αναφέρονται στο παράρτημα V.
Άρθρο 13
Κλείσιμο λογαριασμών συμβαλλομένου μέρους
Εντός δέκα ημερών από την παραλαβή αίτησης από τον αρμόδιο φορέα κράτους μέλους ή από την Επιτροπή για κλείσιμο ενός λογαριασμού αποθέματος συμβαλλομένου μέρους, ο διαχειριστής του σχετικού μητρώου προχωρεί στο κλείσιμο του λογαριασμού σύμφωνα με τη διαδικασία κλεισίματος λογαριασμού που προβλέπεται στο παράρτημα VIII.
Άρθρο 14
Κοινοποίηση
Ο διαχειριστής μητρώου ενημερώνει πάραυτα τον κάτοχο του λογαριασμού για τη δημιουργία ή την ενημέρωση των λογαριασμών συμβαλλομένων μερών που διατηρεί και για το κλείσιμο των λογαριασμών αποθέματος συμβαλλομένου μέρους που διατηρεί.
ΤΜΗΜΑ 4
Λογαριασμοί αποθέματος φορέων εκμετάλλευσης
Άρθρο 15
Δημιουργία λογαριασμών αποθέματος φορέων εκμετάλλευσης
1. Εντός 14 ημερών από κάθε χορήγηση άδειας εκπομπής αερίων θερμοκηπίου στο φορέα εκμετάλλευσης μιας εγκατάστασης, όταν η εγκατάσταση δεν καλυπτόταν προηγουμένως από άδεια, ή από την ενεργοποίηση της σύνδεσης επικοινωνίας μεταξύ του μητρώου και του ανεξάρτητου συστήματος καταγραφής συναλλαγών της Κοινότητας, όποιο εκ των δυο είναι μεταγενέστερο, η αρμόδια αρχή, ή ο φορέας εκμετάλλευσης όταν η αρμόδια αρχή το απαιτεί, παρέχει στο διαχειριστή του μητρώου του κράτους μέλους τις πληροφορίες που προβλέπονται στο παράρτημα III.
2. Εντός δέκα ημερών από την παραλαβή των πληροφοριών της παραγράφου 1 ή την ενεργοποίηση του συνδέσμου επικοινωνίας μεταξύ του μητρώου και του ανεξάρτητου συστήματος καταγραφής συναλλαγών της Κοινότητας, όποιο εκ των δυο είναι μεταγενέστερο, ο διαχειριστής μητρώου δημιουργεί λογαριασμό αποθέματος φορέων εκμετάλλευσης, όπως προβλέπεται στην παράγραφο 2 του άρθρου 11, για κάθε εγκατάσταση στο μητρώο του σύμφωνα με τη διαδικασία δημιουργίας λογαριασμών που προβλέπεται στο παράρτημα VIII.
3. Η αρμόδια αρχή, ή ο φορέας εκμετάλλευσης όπου η αρμόδια αρχή το απαιτεί, κοινοποιούν στο διαχειριστή του μητρώου εντός δέκα ημερών τις τυχόν αλλαγές στις πληροφορίες που υποβλήθηκαν σε αυτόν δυνάμει της παραγράφου 1. Εντός δέκα ημερών από την παραλαβή της κοινοποίησης, ο διαχειριστής του μητρώου ενημερώνει τα στοιχεία του φορέα εκμετάλλευσης σύμφωνα με τη διαδικασία ενημέρωσης λογαριασμών που προβλέπεται στο παράρτημα VIII.
4. Ο διαχειριστής του μητρώου δύναται να απαιτήσει από τους φορείς εκμετάλλευσης να συμφωνήσουν να συμμορφωθούν με λογικούς όρους και προϋποθέσεις για την αντιμετώπιση των ζητημάτων που αναφέρονται στο παράρτημα V.
Άρθρο 16
Απόθεμα μονάδων Κιότο στους λογαριασμούς αποθέματος φορέων εκμετάλλευσης
Ένας λογαριασμός αποθέματος φορέων εκμετάλλευσης πρέπει να είναι σε θέση να περιέχει μονάδες Κιότο όταν το κράτος μέλος ή η κοινοτική νομοθεσία παρέχουν αυτό το δικαίωμα.
Άρθρο 17
Κλείσιμο λογαριασμών αποθέματος φορέων εκμετάλλευσης
1. Η αρμόδια αρχή ενημερώνει το διαχειριστή μητρώου εντός δέκα ημερών αφότου έχει ανακληθεί ή παραδοθεί μια άδεια εκπομπής αερίων θερμοκηπίου για μια εγκατάσταση η οποία, κατά συνέπεια, δεν καλύπτεται από άδεια εκπομπής. Με την επιφύλαξη της παραγράφου 2, ο διαχειριστής μητρώου κλείνει όλους τους λογαριασμούς αποθέματος φορέων εκμετάλλευσης οι οποίοι συνδέονται με αυτή την ανάκληση ή παράδοση σύμφωνα με τη διαδικασία κλεισίματος λογαριασμών που προβλέπεται στο παράρτημα VIII την 30ή Ιουνίου του επομένου από την ανάκληση ή την παράδοση έτους εάν στον πίνακα «κατάσταση συμμόρφωσης» η σχετική εγκατάσταση σημειώνεται κατά το πλέον πρόσφατο έτος με τιμή μεγαλύτερη ή ίση του μηδενός. Εάν η καταγραφή που αφορά τη σχετική εγκατάσταση, για το πλέον πρόσφατο έτος, στον πίνακα «κατάσταση συμμόρφωσης» είναι μικρότερη του μηδενός, ο διαχειριστής μητρώου προχωρεί στο κλείσιμο του λογαριασμού της εγκατάστασης την αμέσως επόμενη ημέρα από την ημέρα κατά την οποία ο λογαριασμός καταστεί μηδενικός ή μεγαλύτερος του μηδενός ή την επομένη της ημέρας κατά την οποία η αρμόδια αρχή δώσει εντολή στο διαχειριστή μητρώου να κλείσει το λογαριασμό επειδή είναι προφανές ότι δεν υπάρχει προοπτική να παραδοθούν άλλα δικαιώματα εκπομπής από το φορέα εκμετάλλευσης της εγκατάστασης.
2. Εάν είναι θετικό το ισοζύγιο των δικαιωμάτων εκπομπής ή των μονάδων Κιότο στο λογαριασμό αποθέματος ενός φορέα εκμετάλλευσης τον οποίο πρόκειται να κλείσει ο διαχειριστής του μητρώου σύμφωνα με τα προβλεπόμενα στην παράγραφο 1, ο διαχειριστής του μητρώου ζητά από τον φορέα εκμετάλλευσης να προσδιορίσει έναν άλλο λογαριασμό που περιλαμβάνεται στο σύστημα μητρώων, προκειμένου να μεταφερθούν σε αυτόν τα εν λόγω δικαιώματα εκπομπής ή μονάδες Κιότο. Εάν ο φορέας εκμετάλλευσης δεν ανταποκριθεί στο αίτημα του διαχειριστή του μητρώου εντός 60 ημερών, ο διαχειριστής του μητρώου μεταφέρει το ισοζύγιο στο λογαριασμό αποθέματος του συμβαλλομένου μέρους.
Άρθρο 18
Κοινοποίηση
Ο διαχειριστής του μητρώου ενημερώνει πάραυτα τον κάτοχο λογαριασμού για τη δημιουργία, την ενημέρωση ή το κλείσιμο του λογαριασμού αποθέματος φορέων εκμετάλλευσης που διατηρεί ο κάτοχος.
ΤΜΗΜΑ 5
Λογαριασμοί αποθέματος προσώπων
Άρθρο 19
Δημιουργία λογαριασμών αποθέματος προσώπων
1. Οι αιτήσεις για τη δημιουργία λογαριασμού αποθέματος προσώπων υποβάλλονται στο διαχειριστή του σχετικού μητρώου.
Ο αιτών υποβάλλει στο διαχειριστή του μητρώου τις πληροφορίες που είναι εύλογο να χρειάζεται ο διαχειριστής του μητρώου. Οι πληροφορίες αυτές περιλαμβάνουν τις πληροφορίες που προβλέπονται στο παράρτημα IV.
2. Εντός δέκα ημερών από την παραλαβή αίτησης σύμφωνα με την παράγραφο 1 ή την ενεργοποίηση του συνδέσμου επικοινωνίας μεταξύ του μητρώου και του ανεξάρτητου συστήματος καταγραφής συναλλαγών της Κοινότητας, όποιο εκ των δυο είναι μεταγενέστερο, ο διαχειριστής του μητρώου δημιουργεί ένα λογαριασμό αποθέματος προσώπων στο μητρώο του, σύμφωνα με τη διαδικασία δημιουργίας λογαριασμών που προβλέπεται στο παράρτημα VIII.
Ο διαχειριστής του μητρώου δεν δημιουργεί περισσότερους από 99 λογαριασμούς αποθέματος προσώπων στο όνομα ενός προσώπου στο μητρώο του.
3. Ο αιτών κοινοποιεί στο διαχειριστή του μητρώου εντός δέκα ημερών τις τυχόν αλλαγές στις πληροφορίες που υποβλήθηκαν σε αυτόν δυνάμει της παραγράφου 1. Εντός δέκα ημερών από την παραλαβή της κοινοποίησης, ο διαχειριστής του μητρώου ενημερώνει τα στοιχεία του προσώπου σύμφωνα με τη διαδικασία ενημέρωσης λογαριασμών που προβλέπεται στο παράρτημα VIII.
4. Ο διαχειριστής του μητρώου δύναται να απαιτήσει από τους αιτούντες που αναφέρονται στην παράγραφο 1 να συμφωνήσουν να συμμορφωθούν με λογικούς όρους και προϋποθέσεις για την αντιμετώπιση των ζητημάτων που αναφέρονται στο παράρτημα V.
Άρθρο 20
Απόθεμα μονάδων Κιότο στους λογαριασμούς αποθέματος προσώπων
Ένας λογαριασμός αποθέματος προσώπων πρέπει να είναι σε θέση να περιέχει μονάδες Κιότο όταν το κράτος μέλος ή η κοινοτική νομοθεσία παρέχουν αυτό το δικαίωμα.
Άρθρο 21
Κλείσιμο λογαριασμών αποθέματος προσώπων
1. Εντός δέκα ημερών από την παραλαβή αίτησης προσώπου για κλείσιμο του λογαριασμού αποθέματος που διαθέτει, ο διαχειριστής του μητρώου κλείνει το λογαριασμό σύμφωνα με τη διαδικασία κλεισίματος λογαριασμών που προβλέπεται στο παράρτημα VIII.
2. Εάν ένας λογαριασμός αποθέματος προσώπων έχει μηδενικό ισολογισμό και δεν έχουν καταγραφεί συναλλαγές κατά τη διάρκεια ενός 12μήνου, ο διαχειριστής του μητρώου ειδοποιεί τον κάτοχο του λογαριασμού ότι πρόκειται να κλείσει τον λογαριασμό αποθέματος προσώπων εντός 60 ημερών εκτός εάν σε αυτό το χρονικό διάστημα ο κάτοχος του λογαριασμού υποβάλλει αίτηση στο διαχειριστή μητρώου ζητώντας να διατηρηθεί ο λογαριασμός του. Εάν ο διαχειριστής μητρώου δεν λάβει αίτηση διατήρησης του λογαριασμού από τον κάτοχο του λογαριασμού, προχωρεί στο κλείσιμο του λογαριασμού σύμφωνα με τη διαδικασία κλεισίματος λογαριασμών που προβλέπεται στο παράρτημα VIII.
Άρθρο 22
Κοινοποίηση
Ο διαχειριστής του μητρώου ενημερώνει πάραυτα κάθε κάτοχο λογαριασμού για τη δημιουργία, την ενημέρωση ή το κλείσιμο του λογαριασμού αποθέματος προσώπων που διατηρεί ο κάτοχος.
Άρθρο 23
Εξουσιοδοτημένοι αντιπρόσωποι
1. Κάθε κάτοχος λογαριασμού διορίζει έναν κύριο και έναν επικουρικό εξουσιοδοτημένο αντιπρόσωπο για κάθε λογαριασμό που έχει δημιουργηθεί σύμφωνα με τα άρθρα 12, 15 και 19. Τα αιτήματα που υποβάλλονται στο διαχειριστή του μητρώου για εκτέλεση διαδικασιών υποβάλλονται από εξουσιοδοτημένο αντιπρόσωπο εξ ονόματος του κατόχου του λογαριασμού.
2. Κάθε κράτος μέλος και η Επιτροπή δύνανται να επιτρέψουν στους κατόχους λογαριασμού του μητρώου τους να διορίσουν έναν πρόσθετο εξουσιοδοτημένο αντιπρόσωπο η συμφωνία του οποίου να είναι απαραίτητη, επιπλέον της συμφωνίας του κύριου ή του επικουρικού εξουσιοδοτημένου αντιπροσώπου, για την υποβολή αιτήματος στο διαχειριστή του μητρώου τους για εκτέλεση μίας ή περισσοτέρων από τις διαδικασίες που προβλέπονται στην παράγραφο 1 του άρθρου 49 και στα άρθρα 52, 53 και 62.
3. Κάθε ελεγκτής διορίζει τουλάχιστον έναν εξουσιοδοτημένο αντιπρόσωπο ο οποίος εισάγει ή εγκρίνει την εισαγωγή των στοιχείων που αφορούν τις ετήσιες εξακριβωμένες εκπομπές μιας εγκατάστασης στον πίνακα «εξακριβωμένες εκπομπές», σύμφωνα με την παράγραφο 1 του άρθρου 51.
4. Οι διαχειριστές μητρώου και ο κεντρικός διαχειριστής διορίζουν ο καθένας τουλάχιστον έναν εξουσιοδοτημένο αντιπρόσωπο στον οποίο αναθέτουν τη λειτουργία και τη διατήρηση του αντίστοιχου μητρώου τους ή του ανεξάρτητου συστήματος καταγραφής συναλλαγών της Κοινότητας εξ ονόματός τους.
ΤΜΗΜΑ 6
Πίνακες
Άρθρο 24
Πίνακες
1. Από την 1η Ιανουαρίου 2005, κάθε μητρώο κράτους μέλους περιέχει έναν πίνακα «εξακριβωμένες εκπομπές», έναν πίνακα «επιστροφές δικαιωμάτων εκπομπής» και έναν πίνακα «κατάσταση συμμόρφωσης».
Κάθε μητρώο μπορεί να περιέχει πρόσθετους πίνακες για άλλους σκοπούς.
2. Το ανεξάρτητο σύστημα καταγραφής συναλλαγών της Κοινότητας περιέχει έναν πίνακα «εθνικό σχέδιο κατανομής δικαιωμάτων εκπομπής» κάθε κράτους μέλους για την περίοδο 2005-2007, την περίοδο 2008-2012 και κάθε επόμενη πενταετή περίοδο.
Το ανεξάρτητο σύστημα καταγραφής συναλλαγών της Κοινότητας δύναται να περιέχει πρόσθετους πίνακες για άλλους σκοπούς.
3. Οι πίνακες που περιέχονται στο μητρώο κάθε κράτους μέλους περιέχουν τις πληροφορίες που προβλέπονται στο παράρτημα ΙΙ. Οι λογαριασμοί αποθέματος φορέων εκμετάλλευσης και οι λογαριασμοί αποθέματος προσώπων περιέχουν τις πληροφορίες που προβλέπονται στο παράρτημα XVI.
Ο πίνακας «εθνικό σχέδιο κατανομής δικαιωμάτων εκπομπής» ο οποίος περιέχεται στο ανεξάρτητο σύστημα καταγραφής συναλλαγών της Κοινότητας περιέχει τις πληροφορίες που προβλέπονται στο παράρτημα XIV.
ΤΜΗΜΑ 7
Κωδικοί και προσδιοριστές
Άρθρο 25
Κωδικοί
Κάθε μητρώο περιέχει τους κωδικούς εισαγωγής στοιχείων που προβλέπονται στο παράρτημα VII και τους κωδικούς απάντησης που προβλέπονται στο παράρτημα ΧΙΙ ώστε να εξασφαλίζεται η ορθή ερμηνεία των πληροφοριών που ανταλλάσσονται κατά τη διάρκεια κάθε διαδικασίας.
Άρθρο 26
Αναγνωριστικοί κωδικοί λογαριασμών και αλφαριθμικοί προσδιοριστές
Πριν από τη δημιουργία ενός λογαριασμού, ο διαχειριστής του μητρώου αποδίδει σε κάθε λογαριασμό αποκλειστικό αναγνωριστικό κωδικό και τον αλφαριθμικό προσδιοριστή που έχει καθορίσει ο κάτοχος του λογαριασμού ως τμήμα των πληροφοριών που έχει δώσει όπως προβλέπεται στα παραρτήματα ΙΙΙ και ΙV αντιστοίχως. Πριν από τη δημιουργία ενός λογαριασμού, ο διαχειριστής του μητρώου αποδίδει στον κάτοχο του λογαριασμού αποκλειστικό αναγνωριστικό κωδικό ο οποίος περιλαμβάνει τα στοιχεία που προβλέπονται στο παράρτημα VI.
ΚΕΦΑΛΑΙΟ IV
ΛΕΓΧΟΙ ΚΑΙ ΔΙΑΔΙΚΑΣΙΕΣ
ΤΜΗΜΑ 1
Δέσμευση λογαριασμών
Άρθρο 27
Δέσμευση λογαριασμών αποθέματος φορέων εκμετάλλευσης
1. Εάν, την 1η Απριλίου κάθε έτους, με αφετηρία το 2006, τα στοιχεία για τις ετήσιες εξακριβωμένες εκπομπές μιας εγκατάστασης για το προηγούμενο έτος δεν έχουν εισαχθεί στον πίνακα «εξακριβωμένες εκπομπές» σύμφωνα με τη διαδικασία εισαγωγής στοιχείων που προβλέπεται στο παράρτημα VIII, ο διαχειριστής του μητρώου δεσμεύει το λογαριασμό αποθέματος του φορέα εκμετάλλευσης για την εγκατάσταση αυτή παρεμποδίζοντας τη μεταφορά δικαιωμάτων εκπομπής από το λογαριασμό αυτό.
2. Όταν οι ετήσιες εξακριβωμένες εκπομπές της εγκατάστασης για το αναφερόμενο στην παράγραφο 1 έτος έχουν εισαχθεί στον πίνακα «εξακριβωμένες εκπομπές», ο διαχειριστής μητρώου αποδεσμεύει το λογαριασμό.
3. Ο διαχειριστής μητρώου ενημερώνει πάραυτα τον κάτοχο του σχετικού λογαριασμού και την αρμόδια αρχή για τη δέσμευση και την αποδέσμευση κάθε λογαριασμού αποθέματος φορέων εκμετάλλευσης.
4. Τα προβλεπόμενα στην παράγραφο 1 δεν ισχύουν για την παράδοση δικαιωμάτων εκπομπής δυνάμει του άρθρου 52 και την ακύρωση και αντικατάσταση δικαιωμάτων εκπομπής δυνάμει των άρθρων 60 και 61.
ΤΜΗΜΑ 2
Αυτόματοι έλεγχοι και διαδικασία αντιπαραβολής στοιχείων
Άρθρο 28
Εντοπισμός αποκλίσεων από το ανεξάρτητο σύστημα καταγραφής συναλλαγών της Κοινότητας
1. Ο κεντρικός διαχειριστής διασφαλίζει ότι το ανεξάρτητο σύστημα καταγραφής συναλλαγών της Κοινότητας διεξάγει τους αυτόματους ελέγχους που προβλέπονται στο παράρτημα VIII, στο παράρτημα ΙΧ και στο παράρτημα ΧΙ για όλες τις διαδικασίες που αφορούν τα δικαιώματα εκπομπής, τις εξακριβωμένες εκπομπές, τους λογαριασμούς και τις μονάδες Κιότο ώστε να διασφαλιστεί ότι δεν σημειώνονται αποκλίσεις.
2. Εάν από τους αυτόματους ελέγχους της παραγράφου 1 εντοπιστεί απόκλιση σε μια διαδικασία που προβλέπεται στο παράρτημα VIII, στο παράρτημα IX και στο παράρτημα XI, ο κεντρικός διαχειριστής ενημερώνει πάραυτα το διαχειριστή ή τους διαχειριστές των σχετικών μητρώων με αυτόματο μήνυμα απάντησης το οποίο αναφέρει την ακριβή φύση της απόκλισης, χρησιμοποιώντας τους κωδικούς απάντησης που προβλέπονται στο παράρτημα VIII, στο παράρτημα IX και στο παράρτημα XI. Μόλις λάβει ανάλογο κωδικό απάντησης για διαδικασία που εμπίπτει στο παράρτημα VIII ή στο παράρτημα IX, ο διαχειριστής του μητρώου προέλευσης τερματίζει την εν λόγω διαδικασία και ενημερώνει το ανεξάρτητο σύστημα καταγραφής συναλλαγών της Κοινότητας. Ο κεντρικός διαχειριστής δεν ενημερώνει τις πληροφορίες που περιέχονται στο ανεξάρτητο σύστημα καταγραφής συναλλαγών της Κοινότητας. Ο διαχειριστής ή οι διαχειριστές των σχετικών μητρώων ενημερώνουν πάραυτα τους ενδιαφερόμενους κατόχους λογαριασμών ότι η διαδικασία τερματίστηκε.
Άρθρο 29
Εντοπισμός ασυμφωνιών από το ανεξάρτητο σύστημα καταγραφής συναλλαγών της Κοινότητας
1. Ο κεντρικός διαχειριστής διασφαλίζει ότι το ανεξάρτητο σύστημα καταγραφής συναλλαγών της Κοινότητας περιοδικά δρομολογεί τη διαδικασία αντιπαραβολής στοιχείων που προβλέπεται στο παράρτημα Χ. Για το σκοπό αυτό, το ανεξάρτητο σύστημα καταγραφής συναλλαγών της Κοινότητας καταχωρίζει όλες τις διαδικασίες που αφορούν τα δικαιώματα εκπομπής, τους λογαριασμούς και τις μονάδες Κιότο.
Μέσω αυτής της διαδικασίας, το ανεξάρτητο σύστημα καταγραφής συναλλαγών της Κοινότητας ελέγχει ότι το απóθεμα μονάδων Κιότο και δικαιωμάτων εκπομπής σε κάθε λογαριασμό ενός μητρώου είναι ταυτόσημο με αυτό που περιέχεται στο αρχείο δεδομένων του ανεξάρτητου συστήματος καταγραφής συναλλαγών της Κοινότητας.
2. Εάν εντοπισθεί ασυμφωνία στοιχείων κατά τη διάρκεια της διαδικασίας αντιπαραβολής, ο κεντρικός διαχειριστής ενημερώνει πάραυτα τον διαχειριστή ή τους διαχειριστές των σχετικών μητρώων. Εάν η ασυμφωνία δεν διευθετηθεί, ο κεντρικός διαχειριστής μεριμνά ώστε το ανεξάρτητο σύστημα καταγραφής συναλλαγών της Κοινότητας να μην επιτρέπει την περαιτέρω εκτέλεση διαδικασιών του παραρτήματος VIII και του παραρτήματος IX σχετικά με τα δικαιώματα εκπομπής, τους λογαριασμούς ή τις μονάδες Κιότο που αφορά η προηγούμενη ασυμφωνία.
Άρθρο 30
Εντοπισμός αποκλίσεων και ασυμφωνιών από το ανεξάρτητο σύστημα καταγραφής συναλλαγών της UNFCCC
1. Εάν το ανεξάρτητο σύστημα καταγραφής συναλλαγών της UNFCCC, μετά από κάποιο έλεγχο, ενημερώσει το διαχειριστή ή τους διαχειριστές των σχετικών μητρώων ότι διαπιστώνει κάποια απόκλιση σε μια διαδικασία, ο διαχειριστής του μητρώου προέλευσης τερματίζει τη διαδικασία και ενημερώνει σχετικά το ανεξάρτητο σύστημα καταγραφής συναλλαγών της UNFCCC. Ο διαχειριστής ή οι διαχειριστές των σχετικών μητρώων ενημερώνουν πάραυτα τους κατόχους των σχετικών λογαριασμών ότι η διαδικασία έχει τερματιστεί.
2. Εάν το ανεξάρτητο σύστημα καταγραφής συναλλαγών της UNFCCC έχει εντοπίσει ασυμφωνία, ο κεντρικός διαχειριστής διασφαλίζει ότι το ανεξάρτητο σύστημα καταγραφής συναλλαγών της Κοινότητας δεν επιτρέπει να εκτελεστούν περαιτέρω οι διαδικασίες που προβλέπονται στο παράρτημα VIII και στο παράρτημα IX σχετικά με κάποια από τις μονάδες Κιότο που αφορά η προηγούμενη ασυμφωνία, και δεν υπόκεινται στους αυτόματους ελέγχους του ανεξάρτητου συστήματος καταγραφής συναλλαγών της UNFCCC.
Άρθρο 31
Αυτόματοι έλεγχοι μητρώου
Πριν την εκτέλεση και κατά τη διάρκειά των διαδικασιών, ο διαχειριστής του μητρώου διασφαλίζει ότι διενεργούνται, εντός του μητρώου, οι δέοντες αυτόματοι έλεγχοι, ώστε να εντοπίζονται οι αποκλίσεις και εν συνεχεία να τερματίζονται οι διαδικασίες πριν τη διενέργεια αυτόματων ελέγχων από το ανεξάρτητο σύστημα καταγραφής συναλλαγών της Κοινότητας ή το ανεξάρτητο σύστημα καταγραφής συναλλαγών της UNFCCC.
ΤΜΗΜΑ 3
Εκτέλεση και οριστικοποίηση διαδικασιών
Άρθρο 32
Διαδικασίες
Κάθε διαδικασία ακολουθεί την πλήρη ακολουθία ανταλλαγής μηνυμάτων για αυτόν τον τύπο διαδικασιών όπως προβλέπεται στο παράρτημα VIII, στο παράρτημα IX, στο παράρτημα X και στο παράρτημα XI. Κάθε μήνυμα συμμορφώνεται με το μορφότυπο και τις απαιτήσεις για στοιχεία που περιγράφονται σε γλώσσα WSDL (γλώσσα περιγραφής των υπηρεσιών δικτύου), όπως έχουν εκπονηθεί στο πλαίσιο της UNFCCC και του πρωτοκόλλου του Κιότο.
Άρθρο 33
Αναγνωριστικοί κωδικοί
Ο διαχειριστής του μητρώου αποδίδει σε κάθε διαδικασία που αναφέρεται στο παράρτημα VIII αποκλειστικό αναγνωριστικό κωδικό αντιστοιχίας και σε κάθε διαδικασία που αναφέρεται στο παράρτημα IX αποκλειστικό αναγνωριστικό κωδικό συναλλαγής. Έκαστος εξ αυτών περιλαμβάνει τα στοιχεία που προβλέπονται στο παράρτημα VI.
Άρθρο 34
Οριστικοποίηση των διαδικασιών που αφορούν λογαριασμούς και εξακριβωμένες εκπομπές
Όλες οι διαδικασίες που αναφέρονται στο παράρτημα VIII καθίστανται οριστικές όταν αμφότερα τα ανεξάρτητα συστήματα καταγραφής συναλλαγών ενημερώσουν επιτυχώς το μητρώο προέλευσης ότι δεν ανίχνευσαν αποκλίσεις στην πρόταση που απέστειλε το μητρώο προέλευσης.
Ωστόσο, έως ότου αποκατασταθεί η σύνδεση επικοινωνίας μεταξύ του ανεξάρτητου συστήματος καταγραφής συναλλαγών της Κοινότητας και του ανεξάρτητου συστήματος καταγραφής συναλλαγών της UNFCCC, όλες οι διαδικασίες που αναφέρονται στο παράρτημα VIII καθίστανται οριστικές όταν το ανεξάρτητο σύστημα καταγραφής συναλλαγών της Κοινότητας ενημερώσει επιτυχώς το μητρώο προέλευσης ότι δεν ανίχνευσε αποκλίσεις στην πρόταση που απέστειλε το μητρώο προέλευσης.
Άρθρο 35
Οριστικοποίηση διαδικασιών που αφορούν συναλλαγές στο εσωτερικό των μητρώων
Όλες οι διαδικασίες που αναφέρονται στο παράρτημα ΙΧ, εκτός από τη διαδικασία εξωτερικής μεταφοράς, καθίστανται οριστικές όταν αμφότερα τα ανεξάρτητα συστήματα καταγραφής συναλλαγών ενημερώσουν το μητρώο προέλευσης ότι δεν ανίχνευσαν αποκλίσεις στην πρόταση που διαβίβασε το μητρώο προέλευσης και το μητρώο προέλευσης αποστείλει επιβεβαίωση σε αμφότερα τα ανεξάρτητα συστήματα καταγραφής συναλλαγών ότι ενημέρωσε επιτυχώς τα αρχεία δεδομένων του σύμφωνα με την πρότασή του.
Ωστόσο, έως ότου αποκατασταθεί η σύνδεση επικοινωνίας μεταξύ του ανεξάρτητου συστήματος καταγραφής συναλλαγών της Κοινότητας και του ανεξάρτητου συστήματος καταγραφής συναλλαγών της UNFCCC, όλες οι διαδικασίες που αναφέρονται στο παράρτημα ΙΧ, εκτός από τη διαδικασία εξωτερικής μεταφοράς, καθίστανται οριστικές όταν το ανεξάρτητο σύστημα καταγραφής συναλλαγών της Κοινότητας ενημερώσει το μητρώο προέλευσης ότι δεν ανίχνευσε αποκλίσεις στην πρόταση που απέστειλε το μητρώο προέλευσης και το μητρώο προέλευσης αποστείλει επιβεβαίωση στο ανεξάρτητο σύστημα καταγραφής συναλλαγών της Κοινότητας ότι ενημέρωσε επιτυχώς τα αρχεία δεδομένων του σύμφωνα με την πρότασή του.
Άρθρο 36
Οριστικοποίηση της διαδικασίας εξωτερικής μεταφοράς
Η διαδικασία εξωτερικής μεταφοράς καθίσταται οριστική όταν αμφότερα τα ανεξάρτητα συστήματα καταγραφής συναλλαγών ενημερώσουν το μητρώο προορισμού ότι δεν ανίχνευσαν αποκλίσεις στην πρόταση που απέστειλε το μητρώο προέλευσης και το μητρώο προορισμού αποστείλει επιτυχή επιβεβαίωση σε αμφότερα τα ανεξάρτητα συστήματα καταγραφής συναλλαγών ότι ενημέρωσε τα αρχεία δεδομένων του σύμφωνα με την πρόταση του μητρώου προέλευσης.
Ωστόσο, έως ότου αποκατασταθεί η σύνδεση επικοινωνίας μεταξύ του ανεξάρτητου συστήματος καταγραφής συναλλαγών της Κοινότητας και του ανεξάρτητου συστήματος καταγραφής συναλλαγών της UNFCCC, η διαδικασία εξωτερικής μεταφοράς καθίσταται οριστική όταν το ανεξάρτητο σύστημα καταγραφής συναλλαγών της Κοινότητας ενημερώσει το μητρώο προορισμού ότι δεν ανίχνευσε αποκλίσεις στην πρόταση που απέστειλε το μητρώο προέλευσης και το μητρώο προορισμού αποστείλει μήνυμα επιβεβαίωσης στο ανεξάρτητο σύστημα καταγραφής συναλλαγών της Κοινότητας ότι ενημέρωσε επιτυχώς τα αρχεία δεδομένων του σύμφωνα με την πρόταση του μητρώου προέλευσης.
Άρθρο 37
Οριστικοποίηση της διαδικασίας αντιπαραβολής
Η διαδικασία αντιπαραβολής που αναφέρεται στο παράρτημα X οριστικοποιείται όταν διευθετηθούν οι ασυμφωνίες μεταξύ των στοιχείων από το μητρώο και από το ανεξάρτητο σύστημα καταγραφής συναλλαγών της Κοινότητας για συγκεκριμένο χρόνο και ημερομηνία και η διαδικασία αντιπαραβολής έχει επαναδρομολογηθεί με επιτυχία και έχει ολοκληρωθεί για το μητρώο αυτό.
ΚΕΦΑΛΑΙΟ V
ΣΥΝΑΛΛΑΓΕΣ
ΤΜΗΜΑ 1
Κατανομή και χορήγηση δικαιωμάτων εκπομπής για την περίοδο 2005-2007
Άρθρο 38
Πίνακας «εθνικό σχέδιο κατανομής δικαιωμάτων εκπομπής» για την περίοδο 2005-2007
1. Έως την 1η Οκτωβρίου 2004, κάθε κράτος μέλος κοινοποιεί στην Επιτροπή τον πίνακα «εθνικό σχέδιο κατανομής δικαιωμάτων εκπομπής», ο οποίος αντιστοιχεί στην απόφαση που έχει ληφθεί σύμφωνα με το άρθρο 11 της οδηγίας 2003/87/ΕΚ. Εάν ο πίνακας «εθνικό σχέδιο κατανομής δικαιωμάτων εκπομπής» βασίζεται στο εθνικό σχέδιο κατανομής που έχει κοινοποιηθεί στην Επιτροπή το οποίο δεν απορρίφθηκε δυνάμει της παραγράφου 3 του άρθρου 9 της οδηγίας 2003/87/ΕΚ ή για το οποίο η Επιτροπή έχει κάνει δεκτές τις προταθείσες τροποποιήσεις, η Επιτροπή δίνει εντολή στον κεντρικό διαχειριστή να εισαγάγει τον πίνακα «εθνικό σχέδιο κατανομής δικαιωμάτων εκπομπής» στο ανεξάρτητο σύστημα καταγραφής συναλλαγών της Κοινότητας, σύμφωνα με τις διαδικασίες εκκίνησης που προβλέπονται στο παράρτημα XIV.
2. Τα κράτη μέλη κοινοποιούν στην Επιτροπή όλες τις διορθώσεις στο εθνικό τους σχέδιο κατανομής μαζί με τις αντίστοιχες διορθώσεις στον πίνακα «εθνικό σχέδιο κατανομής δικαιωμάτων εκπομπής». Εάν η διόρθωση στον πίνακα «εθνικό σχέδιο κατανομής δικαιωμάτων εκπομπής» βασίζεται στο εθνικό σχέδιο κατανομής που έχει κοινοποιηθεί στην Επιτροπή το οποίο δεν απορρίφθηκε δυνάμει της παραγράφου 3 του άρθρου 9 της οδηγίας 2003/87/ΕΚ ή για το οποίο η Επιτροπή έχει κάνει δεκτές τροποποιήσεις και η εν λόγω διόρθωση συμφωνεί με τις μεθόδους που προβλέπονται στο οικείο εθνικό σχέδιο κατανομής ή προκύπτει από βελτιώσεις στα δεδομένα, η Επιτροπή δίνει εντολή στον κεντρικό διαχειριστή να εισαγάγει την αντίστοιχη διόρθωση στον πίνακα «εθνικό σχέδιο κατανομής δικαιωμάτων εκπομπής» που περιέχεται στο ανεξάρτητο σύστημα καταγραφής συναλλαγών της Κοινότητας, σύμφωνα με τις διαδικασίες εκκίνησης που προβλέπονται στο παράρτημα XIV. Σε όλες τις άλλες περιπτώσεις, τα κράτη μέλη κοινοποιούν στην Επιτροπή τη διόρθωση στο εθνικό τους σχέδιο κατανομής και εάν η Επιτροπή δεν απορρίψει τη διόρθωση αυτή σύμφωνα με τη διαδικασία της παραγράφου 3 του άρθρου 9 της οδηγίας 2003/87/ΕΚ, η Επιτροπή δίνει εντολή στον κεντρικό διαχειριστή να εισαγάγει την αντίστοιχη διόρθωση στον πίνακα «εθνικό σχέδιο κατανομής δικαιωμάτων εκπομπής» που περιέχεται στο ανεξάρτητο σύστημα καταγραφής συναλλαγών της Κοινότητας, σύμφωνα με τις διαδικασίες εκκίνησης που προβλέπονται στο παράρτημα XIV.
3. Ο διαχειριστής του μητρώου, μετά από κάθε διόρθωση που γίνεται δυνάμει της παραγράφου 2, η οποία εκτελείται κατόπιν της χορήγησης δικαιωμάτων εκπομπής δυνάμει του άρθρου 39 και μειώνει ποσοτικά τα συνολικώς χορηγηθέντα δικαιώματα εκπομπής δυνάμει του άρθρου 39 για την περίοδο 2005-2007, μεταφέρει τον αριθμό δικαιωμάτων εκπομπής που έχει καθορίσει η αρμόδια αρχή από τους λογαριασμούς αποθέματος που αναφέρονται στις παραγράφους 1 και 2 του άρθρου 11, οι οποίοι περιέχουν τα δικαιώματα αυτά, στον λογαριασμό ακύρωσης για την περίοδο 2005-2007.
Η διόρθωση εκτελείται σύμφωνα με τη διαδικασία διόρθωσης των δικαιωμάτων εκπομπής που προβλέπεται στο παράρτημα ΙΧ.
Άρθρο 39
Χορήγηση δικαιωμάτων εκπομπής
Μετά την εισαγωγή του πίνακα «εθνικό σχέδιο κατανομής δικαιωμάτων εκπομπής» στο ανεξάρτητο σύστημα καταγραφής συναλλαγών της Κοινότητας και, με την επιφύλαξη της παραγράφου 2 του άρθρου 38, έως την 28η Φεβρουαρίου 2005, ο διαχειριστής μητρώου χορηγεί στο λογαριασμό αποθέματος συμβαλλομένου μέρους τη συνολική ποσότητα δικαιωμάτων εκπομπής που προβλέπονται στον πίνακα «εθνικό σχέδιο κατανομής δικαιωμάτων εκπομπής».
Κατά την εκχώρηση των εν λόγω δικαιωμάτων εκπομπής ο διαχειριστής του μητρώου αποδίδει αποκλειστικό αναγνωριστικό κωδικό μονάδας σε κάθε δικαίωμα εκπομπής, ο οποίος περιλαμβάνει τα στοιχεία που προβλέπονται στο παράρτημα VI.
Τα δικαιώματα εκπομπής χορηγούνται σύμφωνα με τη διαδικασία χορήγησης δικαιωμάτων εκπομπής (2005-2007) που προβλέπεται στο παράρτημα ΙΧ.
Άρθρο 40
Κατανομή δικαιωμάτων εκπομπής σε φορείς εκμετάλλευσης
Με την επιφύλαξη της παραγράφου 2 των άρθρων 38 και 41, έως τις 28 Φεβρουαρίου 2005 και έως τις 28 Φεβρουαρίου κάθε επόμενου έτους της περιόδου 2005-2007, ο διαχειριστής μητρώου μεταφέρει από το λογαριασμό αποθέματος του συμβαλλομένου μέρους στο λογαριασμό αποθέματος του σχετικού φορέα εκμετάλλευσης, την ποσότητα η οποία αναλογεί στην αντίστοιχη εγκατάσταση για το εν λόγω έτος από τη συνολική ποσότητα δικαιωμάτων εκπομπής που έχουν χορηγηθεί δυνάμει του άρθρου 39, όπως αυτή έχει καταχωρισθεί στο σχετικό τμήμα του πίνακα «εθνικό σχέδιο κατανομής δικαιωμάτων εκπομπής».
Όταν υπάρχει σχετική πρόβλεψη στο εθνικό σχέδιο κατανομής του κράτους μέλους για μια εγκατάσταση, ο διαχειριστής μητρώου δύναται να μεταφέρει αυτήν την ποσότητα που αναλογεί στην εγκατάσταση σε μεταγενέστερη ημερομηνία κάθε έτους.
Τα δικαιώματα εκπομπής κατανέμονται σύμφωνα με τη διαδικασία κατανομής δικαιωμάτων εκπομπής που προβλέπεται στο παράρτημα ΙΧ.
Άρθρο 41
Παράδοση δικαιωμάτων εκπομπής με εντολή της αρμόδιας αρχής
Εάν έχει λάβει σχετική εντολή από την αρμόδια αρχή δυνάμει της παραγράφου 1 του άρθρου 16 της οδηγίας 2003/87/ΕΚ, ο διαχειριστής του μητρώου παραδίδει μέρος ή όλη την ποσότητα που αναλογεί σε μια εγκατάσταση για ένα συγκεκριμένο έτος από την συνολική ποσότητα δικαιωμάτων εκπομπής που έχουν χορηγηθεί δυνάμει του άρθρου 39, εισάγοντας τον αριθμό των παραδιδόμενων δικαιωμάτων εκπομπής στο τμήμα εκείνο του πίνακα «παραδοθέντα δικαιώματα εκπομπής» το οποίο αφορά τη συγκεκριμένη εγκατάσταση για το υπόψη έτος. Τα εν λόγω παραδοθέντα δικαιώματα εκπομπών παραμένουν στο λογαριασμό αποθέματος συμβαλλομένου μέρους.
Τα δικαιώματα εκπομπών που παραδίδονται με εντολή της αρμόδιας αρχής παραδίδονται σύμφωνα με τη διαδικασία κατανομής δικαιωμάτων εκπομπής που προβλέπεται στο παράρτημα ΙΧ.
Άρθρο 42
Κατανομή δικαιωμάτων εκπομπής σε νεοεισερχομένους
Εάν έχει λάβει σχετική εντολή από την αρμόδια αρχή, ο διαχειριστής μητρώου μεταφέρει μέρος της συνολικής ποσότητας των δικαιωμάτων εκπομπής που έχουν χορηγηθεί δυνάμει του άρθρου 39 και παραμένουν στο λογαριασμό αποθέματος ενός συμβαλλομένου μέρους, από το λογαριασμό αυτό στον λογαριασμό αποθέματος φορέων εκμετάλλευσης ενός νεοεισερχομένου.
Τα δικαιώματα εκπομπής μεταφέρονται σύμφωνα με τη διαδικασία εσωτερικής μεταφοράς που προβλέπεται στο παράρτημα ΙΧ.
Άρθρο 43
Χορήγηση δικαιωμάτων εκπομπής λόγω ανωτέρας βίας
1. Εάν έχει λάβει σχετική εντολή από την αρμόδια αρχή, ο διαχειριστής του μητρώου χορηγεί στο λογαριασμό αποθέματος συμβαλλομένου μέρους τον αριθμό δικαιωμάτων εκπομπής λόγω ανωτέρας βίας που έχει εγκρίνει η Επιτροπή για την περίοδο 2005-2007 δυνάμει του άρθρου 29 της οδηγίας 2003/87/ΕΚ.
Τα δικαιώματα εκπομπής λόγω ανωτέρας βίας χορηγούνται σύμφωνα με τη διαδικασία για τη χορήγηση δικαιωμάτων εκπομπής λόγω ανωτέρας βίας που προβλέπεται στο παράρτημα ΙΧ.
2. Ο διαχειριστής μητρώου εισάγει τον αριθμό δικαιωμάτων εκπομπής που χορηγούνται λόγω ανωτέρας βίας στα τμήματα του πίνακα «παραδοθέντα δικαιώματα εκπομπής» που περιέχουν τα στοιχεία για τις εγκαταστάσεις και τα έτη που αφορά η έγκριση.
3. Όταν εκχωρεί δικαιώματα εκπομπής ανωτέρας βίας, ο διαχειριστής μητρώου αποδίδει αποκλειστικό αναγνωριστικό κωδικό μονάδας σε κάθε δικαίωμα εκπομπής ανωτέρας βίας το οποίο περιλαμβάνει τα στοιχεία που προβλέπονται στο παράρτημα VI.
ΤΜΗΜΑ 2
Κατανομή και χορήγηση δικαιωμάτων εκπομπής για την περίοδο 2008-2012 και για κάθε επόμενη πενταετή περίοδο
Άρθρο 44
Πίνακας «εθνικό σχέδιο κατανομής δικαιωμάτων εκπομπής» για την περίοδο 2008-2012 και για κάθε επόμενη πενταετή περίοδο
1. Έως την 1η Ιανουαρίου 2007, και έως την 1η Ιανουαρίου 12 μήνες πριν την έναρξη κάθε επόμενης πενταετούς περιόδου, κάθε κράτος μέλος κοινοποιεί στην Επιτροπή τον πίνακα «εθνικό σχέδιο κατανομής δικαιωμάτων εκπομπής», ο οποίος αντιστοιχεί στην απόφαση που έχει ληφθεί σύμφωνα με το άρθρο 11 της οδηγίας 2003/87/ΕΚ. Εάν ο πίνακας «εθνικό σχέδιο κατανομής δικαιωμάτων εκπομπής» κατανομής βασίζεται στο εθνικό σχέδιο κατανομής που έχει κοινοποιηθεί στην Επιτροπή το οποίο δεν απορρίφθηκε δυνάμει του άρθρου 9 παράγραφος 3 της οδηγίας 2003/87/ΕΚ ή για το οποίο η Επιτροπή έχει κάνει δεκτές τις τροποποιήσεις που προτάθηκαν, η Επιτροπή δίνει εντολή στον κεντρικό διαχειριστή να εισαγάγει τον πίνακα «εθνικό σχέδιο κατανομής δικαιωμάτων εκπομπής» στο ανεξάρτητο σύστημα καταγραφής συναλλαγών της Κοινότητας, σύμφωνα με τις διαδικασίες εκκίνησης που προβλέπονται στο παράρτημα XIV.
2. Τα κράτη μέλη κοινοποιούν στην Επιτροπή όλες τις διορθώσεις στο εθνικό σχέδιο κατανομής τους μαζί με τις αντίστοιχες διορθώσεις στον πίνακα «εθνικό σχέδιο κατανομής δικαιωμάτων εκπομπής». Εάν η διόρθωση στον πίνακα «εθνικό σχέδιο κατανομής δικαιωμάτων εκπομπής» βασίζεται στο εθνικό σχέδιο κατανομής που έχει κοινοποιηθεί στην Επιτροπή το οποίο δεν απορρίφθηκε δυνάμει του άρθρου 9 παράγραφος 3 της οδηγίας 2003/87/ΕΚ ή για το οποίο η Επιτροπή έχει κάνει δεκτές τροποποιήσεις και η εν λόγω διόρθωση προκύπτει από βελτιώσεις στα δεδομένα, η Επιτροπή δίνει εντολή στον κεντρικό διαχειριστή να εισαγάγει την αντίστοιχη διόρθωση στον πίνακα «εθνικό σχέδιο κατανομής δικαιωμάτων εκπομπής» που περιέχεται στο ανεξάρτητο σύστημα καταγραφής συναλλαγών της Κοινότητας, σύμφωνα με τις διαδικασίες εκκίνησης που προβλέπονται στο παράρτημα XIV. Σε όλες τις άλλες περιπτώσεις, τα κράτη μέλη κοινοποιούν στην Επιτροπή τη διόρθωση στο εθνικό τους σχέδιο κατανομής και εάν η Επιτροπή δεν απορρίψει τη διόρθωση αυτή σύμφωνα με τη διαδικασία της παραγράφου 3 του άρθρου 9 της οδηγίας 2003/87/ΕΚ, η Επιτροπή δίνει εντολή στον κεντρικό διαχειριστή να εισαγάγει την αντίστοιχη διόρθωση στον πίνακα «εθνικό σχέδιο κατανομής δικαιωμάτων εκπομπής» που περιέχεται στο ανεξάρτητο σύστημα καταγραφής συναλλαγών της Κοινότητας, σύμφωνα με τις διαδικασίες εκκίνησης που προβλέπονται στο παράρτημα XIV.
3. Ο διαχειριστής μητρώου, μετά από κάθε διόρθωση που γίνεται δυνάμει της παραγράφου 2 η οποία εκτελείται αφού έχουν χορηγηθεί δικαιώματα εκπομπής δυνάμει του άρθρου 45 και η οποία μειώνει τη συνολική ποσότητα δικαιωμάτων εκπομπής που έχουν χορηγηθεί δυνάμει του άρθρου 45 για την περίοδο 2008-2012 ή τις επόμενεςπενταετείς περιόδους, μετατρέπει τον αριθμό δικαιωμάτων εκπομπής που έχει καθοριστεί από την αρμόδια αρχή σε AAU αφαιρώντας το στοιχείο που χαρακτηρίζει το δικαίωμα εκπομπής από τον αποκλειστικό αναγνωριστικό κωδικό μονάδας ο οποίος περιλαμβάνει τα στοιχεία που προβλέπονται στο παράρτημα VI.
Η διόρθωση εκτελείται σύμφωνα με τη διαδικασία διόρθωσης των δικαιωμάτων εκπομπής που προβλέπεται στο παράρτημα ΙΧ.
Άρθρο 45
Χορήγηση δικαιωμάτων εκπομπής
Μετά την εισαγωγή του πίνακα «εθνικό σχέδιο κατανομής δικαιωμάτων εκπομπής» στο ανεξάρτητο σύστημα καταγραφής συναλλαγών της Κοινότητας και, με την επιφύλαξη της παραγράφου 2 του άρθρου 44, έως την 28η Φεβρουαρίου του πρώτου έτους της περιόδου 2008-2012, και έως της 28η Φεβρουαρίου του πρώτου έτους κάθε επόμενης πενταετούς περιόδου, ο διαχειριστής μητρώου χορηγεί στο λογαριασμό αποθέματος συμβαλλομένου μέρους τη συνολική ποσότητα δικαιωμάτων εκπομπής που προβλέπονται στον πίνακα «εθνικό σχέδιο κατανομής δικαιωμάτων εκπομπής» μετατρέποντας σε δικαιώματα εκπομπής μια ίση ποσότητα μονάδων AAU που περιέχονται σε αυτόν τον λογαριασμό αποθέματος.
Η μετατροπή εκτελείται μέσω της προσθήκης του στοιχείου που χαρακτηρίζει το δικαίωμα εκπομπής στον αποκλειστικό αναγνωριστικό κωδικό μονάδας κάθε μιας από τις εν λόγω μονάδες AAU, συμπεριλαμβάνοντας τα στοιχεία που προβλέπονται στο παράρτημα VI.
Η εκχώρηση δικαιωμάτων εκπομπής για την περίοδο 2008-2012 και για κάθε επόμενη πενταετή περίοδο εκτελείται σύμφωνα με τη διαδικασία χορήγησης δικαιωμάτων εκπομπής (2008-2012 και κατόπιν) που προβλέπεται στο παράρτημα IX.
Άρθρο 46
Κατανομή δικαιωμάτων εκπομπής σε φορείς εκμετάλλευσης
Με την επιφύλαξη της παραγράφου 2 των άρθρων 44 και 47, έως τις 28 Φεβρουαρίου 2008 και έως τις 28 Φεβρουαρίου κάθε επόμενου έτους, ο διαχειριστής μητρώου μεταφέρει από το λογαριασμό αποθέματος του συμβαλλομένου μέρους στο λογαριασμό αποθέματος του σχετικού φορέα εκμετάλλευσης, την ποσότητα που αναλογεί στην αντίστοιχη εγκατάσταση για το εν λόγω έτος από τη συνολική ποσότητα δικαιωμάτων εκπομπής που έχουν χορηγηθεί δυνάμει του άρθρου 45, όπως αυτή έχει καταχωρισθεί στο σχετικό τμήμα του πίνακα «εθνικό σχέδιο κατανομής δικαιωμάτων εκπομπής».
Όταν υπάρχει σχετική πρόβλεψη στο εθνικό σχέδιο κατανομής του κράτους μέλους για μια εγκατάσταση, ο διαχειριστής μητρώου δύναται να μεταφέρει την ποσότητα που αναλογεί στην εγκατάσταση σε μεταγενέστερη ημερομηνία κάθε έτους.
Τα δικαιώματα εκπομπής κατανέμονται σύμφωνα με τη διαδικασία κατανομής δικαιωμάτων εκπομπής που προβλέπεται στο παράρτημα ΙΧ.
Άρθρο 47
Παράδοση δικαιωμάτων εκπομπής με εντολή της αρμόδιας αρχής
Εάν έχει λάβει σχετική εντολή από την αρμόδια αρχή δυνάμει της παραγράφου 1 του άρθρου 16 της οδηγίας 2003/87/ΕΚ, ο διαχειριστής μητρώου παραδίδει μέρος ή όλη την ποσότητα που αναλογεί σε εγκατάσταση για συγκεκριμένο έτος από τη συνολική ποσότητα δικαιωμάτων εκπομπής που έχουν χορηγηθεί δυνάμει του άρθρου 45, εισάγοντας τον αριθμό των παραδιδόμενων δικαιωμάτων εκπομπής στο τμήμα εκείνο του πίνακα «παραδοθέντα δικαιώματα εκπομπής» το οποίο αφορά τη συγκεκριμένη εγκατάσταση για το υπόψη έτος. Τα εν λόγω παραδοθέντα δικαιώματα εκπομπής παραμένουν στο λογαριασμό αποθέματος του εκάστοτε συμβαλλόμενου μέρους.
Τα δικαιώματα εκπομπής που παραδίδονται με εντολή της αρμόδιας αρχής παραδίδονται σύμφωνα με τη διαδικασία κατανομής δικαιωμάτων εκπομπής που προβλέπεται στο παράρτημα ΙΧ.
Άρθρο 48
Κατανομή δικαιωμάτων εκπομπής σε νεοεισερχομένους
Εάν έχει λάβει σχετική εντολή από την αρμόδια αρχή, ο διαχειριστής του μητρώου μεταφέρει μέρος της συνολικής ποσότητας δικαιωμάτων εκπομπής που έχουν χορηγηθεί δυνάμει του άρθρου 45 και παραμένουν στο λογαριασμό αποθέματος ενός συμβαλλομένου μέρους, από το λογαριασμό αυτό στον λογαριασμό αποθέματος φορέων εκμετάλλευσης ενός νεοεισερχομένου.
Τα δικαιώματα εκπομπής μεταφέρονται σύμφωνα με τη διαδικασία κατανομής δικαιωμάτων εκπομπής που προβλέπεται στο παράρτημα ΙΧ.
ΤΜΗΜΑ 3
Μεταφορές και επιλεξιμότητα
Άρθρο 49
Μεταφορές δικαιωμάτων εκπομπής και μονάδων Κιότο από κατόχους λογαριασμού
1. Ο διαχειριστής μητρώου εκτελεί οποιαδήποτε μεταφορά μεταξύ των λογαριασμών αποθέματος που αναφέρονται στις παραγράφους 1 και 2 του άρθρου 11:
α)
στο εσωτερικό του μητρώου του όπως ζητείται από κάτοχο λογαριασμού σύμφωνα με τη διαδικασία εσωτερικής μεταφοράς που προβλέπεται στο παράρτημα ΙΧ·
β)
μεταξύ μητρώων όπως ζητείται από έναν κάτοχο λογαριασμού για τα δικαιώματα εκπομπής που έχουν χορηγηθεί για την περίοδο 2005-2007 σύμφωνα με τη διαδικασία εξωτερικής μεταφοράς (2005-2007) η οποία προβλέπεται στο παράρτημα ΙΧ και
γ)
μεταξύ μητρώων όπως ζητείται από έναν κάτοχο λογαριασμού για τα δικαιώματα εκπομπής που έχουν χορηγηθεί για την περίοδο 2008-2012 και τις επόμενες πενταετείς περιόδους και για τις μονάδες Κιότο σύμφωνα με τη διαδικασία εξωτερικής μεταφοράς (2008-2012) η οποία προβλέπεται στο παράρτημα ΙΧ.
2. Η μεταφορά δικαιωμάτων εκπομπής από λογαριασμό που τηρείται σε ένα μητρώο προς λογαριασμό που τηρείται σε μητρώο τρίτης χώρας ή στο μητρώο CDM ή η απόκτηση από λογαριασμό που τηρείται σε ένα μητρώο δικαιωμάτων εκπομπής προερχόμενων από μητρώο τρίτης χώρας ή από το μητρώο CDM είναι δυνατή μόνον εφόσον έχει συναφθεί συμφωνία όπως προβλέπεται στην παράγραφο 1 του άρθρου 25 της οδηγίας της οδηγίας 2003/87/ΕΚ και εφόσον οι μεταφορές αυτές είναι σύμφωνες με τις διατάξεις σχετικά με την αμοιβαία αναγνώριση δικαιωμάτων εκπομπής στο πλαίσιο της εν λόγω συμφωνίας που έχει καταρτίσει η Επιτροπή δυνάμει της παραγράφου 2 του άρθρου 25 της οδηγίας 2003/87/ΕΚ.
Άρθρο 50
Επιλεξιμότητα και αποθεματικό για την περίοδο ανάληψης υποχρεώσεων
1. Ένα κράτος μέλος δύναται να μην μεταφέρει ή να μην αποκτήσει μονάδες ERU ή AAU ή να μην χρησιμοποιήσει CER, έως την παρέλευση 16μήνου από την υποβολή της έκθεσής του, σύμφωνα με την παράγραφο 1 του άρθρου 7 της απόφασης αριθ. 280/2004/ΕΚ, εκτός εάν ενημερωθεί από τη γραμματεία της UNFCCC ότι δεν θα κινηθούν διαδικασίες όσον αφορά τη συμμόρφωση.
Δυνάμει του άρθρου 8 της απόφασης αριθ. 280/2004/ΕΚ, εάν η γραμματεία της UNFCCC ενημερώσει ένα κράτος μέλος ότι δεν πληροί τις απαιτήσεις οι οποίες θα του επέτρεπαν να μεταφέρει ή να αποκτήσει ERU ή AAU, ή να χρησιμοποιήσει CER, ο αρμόδιος φορέας του κράτους μέλους δίνει οδηγίες στο διαχειριστή μητρώου να μην δρομολογήσει αυτές τις συναλλαγές που απαιτούν παρόμοια επιλεξιμότητα.
2. Από την 1η Ιανουαρίου 2008, όταν το αποθεματικό μονάδων ERU, CER, μονάδων AAU και μονάδων RMU που ισχύουν για την αντίστοιχη πενταετή περίοδο και περιέχονται στους λογαριασμούς αποθέματος συμβαλλομένου μέρους, στους λογαριασμούς αποθέματος φορέων εκμετάλλευσης, στους λογαριασμούς αποθέματος προσώπων και στους λογαριασμούς απόσυρσης σε ένα κράτος μέλος προσεγγίζουν το σημείο υπέρβασης του αποθεματικού για τη συγκεκριμένη περίοδο ανάληψης υποχρεώσεων, το οποίο υπολογίζεται ως 90 εκατοστιαίες μονάδες της καταλογισμένης στο κράτος μέλος ποσότητας ή 100 εκατοστιαίες μονάδες της πενταπλάσιας ποσότητας της πιο πρόσφατης απογραφής του κράτους μέλους που έχει ελεγχθεί (επιλέγεται η μικρότερη από τις δύο ποσότητες), η Επιτροπή προειδοποιεί το εν λόγω κράτος μέλος.
ΤΜΗΜΑ 4
Εξακριβωμένες εκπομπές
Άρθρο 51
Εξακριβωμένες εκπομπές μιας εγκατάστασης
1. Εφόσον η έκθεση φορέα εκμετάλλευσης για τις εκπομπές εγκατάστασης κατά το προηγούμενο έτος κριθεί ικανοποιητική μετά από επαλήθευση, σύμφωνα με τις λεπτομερείς απαιτήσεις που έχει καθορίσει το κράτος μέλος δυνάμει του παραρτήματος V της οδηγίας 2003/87/ΕΚ, ο ελεγκτής εισάγει ή εγκρίνει την εισαγωγή των ετήσιων εξακριβωμένων εκπομπών για αυτή την εγκατάσταση και έτος στο τμήμα του πίνακα «εξακριβωμένες εκπομπές» το οποίο αφορά την ως άνω εγκατάσταση και έτος, σύμφωνα με τη διαδικασία ενημέρωσης των εξακριβωμένων εκπομπών που προβλέπεται στο παράρτημα VIII.
2. Η αρμόδια αρχή δύναται να δώσει εντολή στο διαχειριστή μητρώου να διορθώσει τις ετήσιες εξακριβωμένες εκπομπές μιας εγκατάστασης για προηγούμενο έτος, ώστε να εξασφαλίσει τη συμμόρφωση προς τις λεπτομερείς απαιτήσεις που έχει καθορίσει το κράτος μέλος δυνάμει του παραρτήματος V της οδηγίας 2003/87/ΕΚ, εισάγοντας τις διορθωμένες ετήσιες εξακριβωμένες εκπομπές για την συγκεκριμένη εγκατάσταση και έτος στο τμήμα του πίνακα «εξακριβωμένες εκπομπές» το οποίο αφορά την ως άνω εγκατάσταση και έτος, σύμφωνα με τη διαδικασία ενημέρωσης των εξακριβωμένων εκπομπών που προβλέπεται στο παράρτημα VIII.
ΤΜΗΜΑ 5
Παράδοση δικαιωμάτων εκπομπής
Άρθρο 52
Παράδοση δικαιωμάτων εκπομπής
Για να παραδώσει ένας φορέας εκμετάλλευσης δικαιώματα εκπομπής για μια εγκατάσταση ζητά από το διαχειριστή μητρώου, απευθείας ή με άλλο τρόπο προβλεπόμενο από τη νομοθεσία του κράτους μέλους, τα εξής:
α)
τη μεταφορά συγκεκριμένου αριθμού δικαιωμάτων εκπομπής για συγκεκριμένο έτος από το λογαριασμό αποθέματος φορέων εκμετάλλευσης στο λογαριασμό αποθέματος συμβαλλομένου μέρους του σχετικού μητρώου·
β)
την καταχώριση του μεταφερθέντος αριθμού δικαιωμάτων εκπομπής στο τμήμα του πίνακα «παραδοθέντα δικαιώματα εκπομπής» που αφορά τη συγκεκριμένη εγκατάσταση για το συγκεκριμένο έτος.
Η μεταφορά και η καταχώριση γίνονται σύμφωνα με τη διαδικασία παράδοσης δικαιωμάτων εκπομπής που προβλέπεται στο παράρτημα IX.
Άρθρο 53
Χρήση των CER και των ERU
Για να χρησιμοποιήσει CER και ERU ένας φορέας εκμετάλλευσης σύμφωνα με το άρθρο 11α της οδηγίας 2003/87/ΕΚ για συγκεκριμένη εγκατάσταση ζητά από το διαχειριστή μητρώου τα εξής:
α)
τη μεταφορά συγκεκριμένου αριθμού CER και ERU για συγκεκριμένο έτος από το λογαριασμό αποθέματος φορέων εκμετάλλευσης στο λογαριασμό αποθέματος συμβαλλομένου μέρους του σχετικού μητρώου·
β)
την καταχώριση του μεταφερθέντος αριθμού CER και ERU στο τμήμα του πίνακα «παραδοθέντα δικαιώματα εκπομπής» που αφορά τη συγκεκριμένη εγκατάσταση για το συγκεκριμένο έτος.
Από την 1η Ιανουαρίου 2008, ο διαχειριστής μητρώου εγκρίνει αιτήματα για χρήση CER και ERU μόνο έως ένα ποσοστό των δικαιωμάτων εκπομπής που έχουν κατανεμηθεί σε κάθε εγκατάσταση, το οποίο έχει καθορίσει το κράτος μέλος του εν λόγω διαχειριστή στο εθνικό του σχέδιο κατανομής για την υπόψη περίοδο.
Η μεταφορά και η καταχώριση γίνονται σύμφωνα με τη διαδικασία παράδοσης των δικαιωμάτων εκπομπής που προβλέπεται στο παράρτημα IX.
Άρθρο 54
Παράδοση δικαιωμάτων εκπομπής λόγω ανωτέρας βίας
Η χορήγηση δικαιωμάτων εκπομπής λόγω ανωτέρας βίας σύμφωνα με το άρθρο 43 είναι ισοδύναμη με παράδοση αυτών των δικαιωμάτων εκπομπής λόγω ανωτέρας βίας.
Άρθρο 55
Υπολογισμός των ενδεικτικών της κατάστασης συμμόρφωσης υπολοίπων
Όταν εισάγεται ένα στοιχείο στο τμήμα του πίνακα «παραδοθέντα δικαιώματα εκπομπής» ή του πίνακα «εξακριβωμένες εκπομπές» το οποίο αφορά τη συγκεκριμένη εγκατάσταση, ο διαχειριστής μητρώου προσδιορίζει:
α)
για τα έτη 2005, 2006 και 2007, το ενδεικτικό της κατάστασης συμμόρφωσης υπόλοιπο για τη συγκεκριμένη εγκατάσταση και για κάθε έτος, αφαιρώντας από το άθροισμα των δικαιωμάτων εκπομπής που έχουν παραδοθεί από το έτος 2005 έως και το τρέχον έτος το άθροισμα των εξακριβωμένων εκπομπών από το έτος 2005 έως και το τρέχον έτος·
β)
για το έτος 2008, και κάθε επόμενο έτος, το ενδεικτικό της κατάστασης συμμόρφωσης υπόλοιπο για τη συγκεκριμένη εγκατάσταση και για κάθε έτος, αφαιρώντας από το άθροισμα των δικαιωμάτων εκπομπής που έχουν παραδοθεί από το έτος 2008 έως και το τρέχον έτος το άθροισμα όλων των εξακριβωμένων εκπομπών από το έτος 2008 έως και το τρέχον έτος και εισάγοντας μια διορθωτική τιμή. Η διορθωτική τιμή είναι μηδέν όταν το υπόλοιπο για το 2007 είναι θετικό αλλά είναι ίση με το υπόλοιπο του 2007 όταν αυτό είναι αρνητικό ή μηδέν.
Άρθρο 56
Εισαγωγή στοιχείων στον πίνακα «κατάσταση συμμόρφωσης»
1. Ο διαχειριστής μητρώου εισάγει το ενδεικτικό της κατάστασης συμμόρφωσης υπόλοιπο της εγκατάστασης, υπολογιζόμενο για κάθε έτος σύμφωνα με το άρθρο 55 στο τμήμα του πίνακα «κατάσταση συμμόρφωσης» που αφορά τη συγκεκριμένη εγκατάσταση.
2. Την 1η Μαΐου 2006 και την 1η Μαΐου κάθε επόμενου έτους, ο διαχειριστής του μητρώου κοινοποιεί τον πίνακα «κατάσταση συμμόρφωσης» στην αρμόδια αρχή. Επιπροσθέτως, ο διαχειριστής μητρώου κοινοποιεί στην αρμόδια αρχή τυχόν αλλαγές στα υπόλοιπα των προηγουμένων ετών που περιλαμβάνει ο πίνακας.
Άρθρο 57
Εισαγωγή στοιχείων στον πίνακα «εξακριβωμένες εκπομπές»
Όταν, την 1η Μαΐου 2006 και την 1η Μαΐου κάθε επόμενου έτους, δεν έχουν εισαχθεί στοιχεία για εξακριβωμένες εκπομπές, στον πίνακα «εξακριβωμένες εκπομπές», για μια συγκεκριμένη εγκατάσταση για προηγούμενο έτος, μια τιμή εκπομπών αντικατάστασης, που έχει προσδιοριστεί δυνάμει της παραγράφου 1 του άρθρου 16 της οδηγίας 2003/87/ΕΚ δεν καταχωρίζεται στον πίνακα «εξακριβωμένες εκπομπές» παρά μόνο εάν έχει υπολογιστεί σύμφωνα με τις λεπτομερείς απαιτήσεις που έχουν καθοριστεί από το κράτος μέλος δυνάμει του παραρτήματος V της οδηγίας 2003/87/ΕΚ.
ΤΜΗΜΑ 6
Ακύρωση και απόσυρση
Άρθρο 58
Ακύρωση και απόσυρση των παραδοθέντων δικαιωμάτων εκπομπής και των δικαιωμάτων εκπομπής λόγω ανωτέρας βίας για την περίοδο 2005-2007
Στις 30 Ιουνίου των ετών 2006, 2007 και 2008, ο διαχειριστής μητρώου ακυρώνει δικαιώματα εκπομπής, CER και δικαιώματα εκπομπής λόγω ανωτέρας βίας τα οποία περιέχονται στο λογαριασμό αποθέματος συμβαλλομένου μέρους δυνάμει των άρθρων 52, 53 και 54. Ο αριθμός των προς ακύρωση δικαιωμάτων εκπομπής, CER και δικαιωμάτων εκπομπής λόγω ανωτέρας βίας είναι ίσος με το συνολικό αριθμό παραδοθέντων δικαιωμάτων εκπομπής ο οποίος έχει εισαχθεί στον πίνακα «παραδοθέντα δικαιώματα εκπομπής» για τις περιόδους από 1 Ιανουαρίου 2005 έως 30 Ιουνίου 2006, από 30 Ιουνίου 2006 έως 30 Ιουνίου 2007 και από 30 Ιουνίου 2007 έως 30 Ιουνίου 2008.
Η ακύρωση εκτελείται με μεταφορά CER, με εξαίρεση τις CER που προέρχονται από τα έργα τα οποία αναφέρονται στην παράγραφο 3 του άρθρου 11α της οδηγίας 2003/87/ΕΚ, από το λογαριασμό αποθέματος συμβαλλομένου μέρους στο λογαριασμό ακύρωσης για την περίοδο 2008-2012 και μεταφέροντας δικαιώματα εκπομπής και δικαιώματα εκπομπής λόγω ανωτέρας βίας από το λογαριασμό αποθέματος συμβαλλομένου μέρους στο λογαριασμό απόσυρσης για την περίοδο 2005-2007, σύμφωνα με τη διαδικασία απόσυρσης (2005-2007) που προβλέπεται στο παράρτημα IX.
Άρθρο 59
Ακύρωση και απόσυρση παραδοθέντων δικαιωμάτων για την περίοδο 2008-2012 και τις επόμενες περιόδους
Στις 30 Ιουνίου 2009 και στις 30 Ιουνίου κάθε επόμενου έτους, ο διαχειριστής μητρώου ακυρώνει τα δικαιώματα εκπομπής που έχουν παραδοθεί για την περίοδο 2008-2012 και για κάθε επόμενη πενταετή περίοδο, σύμφωνα με τη διαδικασία απόσυρσης (η οποία εφαρμόζεται από την περίοδο 2008-2012) που προβλέπεται στο παράρτημα ΙΧ:
α)
με μετατροπή σε μονάδες AAU δικαιωμάτων εκπομπής, τα οποία έχουν χορηγηθεί για τη συγκεκριμένη πενταετή περίοδο και περιέχονται στο λογαριασμό αποθέματος συμβαλλομένου μέρους, ισάριθμων με τα συνολικά δικαιώματα εκπομπής τα οποία έχουν παραδοθεί δυνάμει του άρθρου 52 όπως αυτά έχουν καταχωρισθεί στον πίνακα «παραδοθέντα δικαιώματα εκπομπής», αφαιρώντας το στοιχείο «δικαιώματα εκπομπής» από τον αποκλειστικό αναγνωριστικό κωδικό μονάδας καθεμίας από αυτές τις μονάδες, ο οποίος περιλαμβάνει τα στοιχεία που προβλέπονται στο παράρτημα VI· η μετατροπή που πραγματοποιείται στις 30 Ιουνίου 2009 αφορά τα δικαιώματα εκπομπής που καταχωρίστηκαν από την 1η Ιανουαρίου 2008 και η μετατροπή που πραγματοποιείται στις 30 Ιουνίου κάθε επομένου έτους αφορά τα δικαιώματα εκπομπής που καταχωρίστηκαν μετά τις 30 Ιουνίου του προηγουμένου έτους και
β)
με μεταφορά, από το λογαριασμό αποθέματος συμβαλλομένου μέρους στο λογαριασμό απόσυρσης για την αντίστοιχη περίοδο, μονάδων Κιότο του τύπου που έχει καθοριστεί από την αρμόδια αρχή -με εξαίρεση τις μονάδες Κιότο που προέρχονται από δραστηριότητες έργων προβλεπόμενες στο άρθρο 11α παράγραφος 3 της οδηγίας 2003/87/ΕΚ- ισάριθμες με το συνολικό αριθμό των δικαιωμάτων εκπομπής τα οποία έχουν παραδοθεί δυνάμει των άρθρων 52 και 53 όπως έχουν καταχωριστεί στον πίνακα «παραδοθέντα δικαιώματα εκπομπής»· η μεταφορά που πραγματοποιήθηκε στις 30 Ιουνίου 2009 αφορά τα δικαιώματα εκπομπής που καταχωρίστηκαν από την 1η Ιανουαρίου 2008 και η μεταφορά που πραγματοποιείται στις 30 Ιουνίου κάθε επομένου έτους αφορά τα δικαιώματα εκπομπής που καταχωρίστηκαν μετά τις 30 Ιουνίου του προηγουμένου έτους.
ΤΜΗΜΑ 7
Ακύρωση και αντικατάσταση
Άρθρο 60
Ακύρωση και αντικατάσταση δικαιωμάτων εκπομπής που έχουν χορηγηθεί για την περίοδο 2005-2007
Την 1η Μαΐου 2008, κάθε διαχειριστής μητρώου ακυρώνει και, εάν έχει λάβει σχετική εντολή από την αρμόδια αρχή, αντικαθιστά τα δικαιώματα εκπομπής που περιέχονται στο μητρώο του σύμφωνα με τη διαδικασία ακύρωσης και αντικατάστασης των δικαιωμάτων εκπομπής που προβλέπεται στο παράρτημα ΙΧ:
α)
με μεταφορά δικαιωμάτων εκπομπής ισάριθμων με τα δικαιώματα εκπομπής τα οποία χορηγήθηκαν για την περίοδο 2005-2007, από τα οποία αφαιρείται ο αριθμός δικαιωμάτων εκπομπής τα οποία έχουν παραδοθεί δυνάμει των άρθρων 52 και 54 από τις 30 Ιουνίου του προηγουμένου έτους, από το λογαριασμό αποθέματος που προβλέπεται στο άρθρο 11 παράγραφοι 1 και 2 προς το λογαριασμό ακύρωσης για την περίοδο 2005-2007·
β)
εάν έχει λάβει σχετική εντολή από την αρμόδια αρχή, με εκχώρηση ενός αριθμού δικαιωμάτων εκπομπής αντικατάστασης ο οποίος έχει καθοριστεί από την αρμόδια αρχή· η εκχώρηση γίνεται με μετατροπή σε δικαιώματα εκπομπής ισάριθμων μονάδων AAU οι οποίες χορηγήθηκαν για την περίοδο 2008-2012 και περιέχονται στο λογαριασμό αποθέματος συμβαλλομένου μέρους προσθέτοντας το στοιχείο «δικαίωμα εκπομπής» στον αποκλειστικό αναγνωριστικό κωδικό μονάδας καθεμιάς από αυτές τις μονάδες AAU, ο οποίος περιλαμβάνει τα στοιχεία που προβλέπονται στο παράρτημα VI·
γ)
με μεταφορά των τυχόν δικαιωμάτων εκπομπής αντικατάστασης της παραγράφου β) από το λογαριασμό αποθέματος συμβαλλομένου μέρους στους λογαριασμούς αποθέματος φορέων εκμετάλλευσης και προσώπων που έχει καθορίσει η αρμόδια αρχή, από τους οποίους τα δικαιώματα εκπομπής μεταφέρθηκαν δυνάμει του στοιχείου α).
Άρθρο 61
Ακύρωση και αντικατάσταση δικαιωμάτων εκπομπής που έχουν χορηγηθεί για την περίοδο 2008-2012 και τις επόμενες περιόδους
Την 1η Μαΐου του έτους 2013 και την 1η Μαΐου του πρώτου έτους κάθε επόμενης πενταετούς περιόδου, κάθε διαχειριστής μητρώου ακυρώνει και αντικαθιστά τα δικαιώματα εκπομπής που περιέχονται στο μητρώο του σύμφωνα με τη διαδικασία ακύρωσης και αντικατάστασης δικαιωμάτων εκπομπής που προβλέπεται στο παράρτημα ΙΧ:
α)
με μεταφορά όλων των δικαιωμάτων εκπομπής που έχουν εκχωρηθεί για την προηγούμενη πενταετή περίοδο από τους λογαριασμούς αποθέματος φορέων εκμετάλλευσης και προσώπων στο λογαριασμό αποθέματος συμβαλλομένου μέρους.
β)
με μετατροπή σε μονάδες AAU δικαιωμάτων εκπομπής ισάριθμων με τα δικαιώματα εκπομπής τα οποία χορηγήθηκαν για την προηγούμενη πενταετή περίοδο, από τα οποία αφαιρείται ο αριθμός δικαιωμάτων εκπομπής τα οποία έχουν παραδοθεί δυνάμει του άρθρου 52 από τις 30 Ιουνίου του προηγουμένου έτους, αφαιρώντας το στοιχείο «δικαιώματα εκπομπής» από τον αποκλειστικό αναγνωριστικό κωδικό μονάδας καθεμίας από αυτές τις μονάδες AAU, ο οποίος περιλαμβάνει τα στοιχεία που προβλέπονται στο παράρτημα VI·
γ)
με εκχώρηση ισάριθμων δικαιωμάτων εκπομπής αντικατάστασης η οποία γίνεται με μετατροπή μονάδων AAU σε δικαιώματα εκπομπής τα οποία έχουν χορηγηθεί για την τρέχουσα περίοδο και περιέχονται στο λογαριασμό αποθέματος του συμβαλλομένου μέρους· κατά τη μετατροπή προστίθεται το στοιχείο «δικαιώματα εκπομπής» στον αποκλειστικό αναγνωριστικό κωδικό μονάδας καθεμίας από αυτές τις μονάδες AAU, ο οποίος περιλαμβάνει τα στοιχεία που προβλέπονται στο παράρτημα VI·
δ)
με μεταφορά, από το λογαριασμό αποθέματος συμβαλλομένου μέρους στους λογαριασμούς αποθέματος φορέων εκμετάλλευσης και προσώπων από τους οποίους μεταφέρθηκαν δικαιώματα εκπομπής δυνάμει της παραγράφου α), ενός αριθμού δικαιωμάτων εκπομπής που έχουν χορηγηθεί στο πλαίσιο της παραγράφου γ) για την τρέχουσα περίοδο, ισάριθμων με τα δικαιώματα εκπομπής που μεταφέρθηκαν από αυτούς τους λογαριασμούς δυνάμει του στοιχείου α)·
ΤΜΗΜΑ 8
Εθελούσια ακύρωση και απόσυρση
Άρθρο 62
Εθελούσια ακύρωση δικαιωμάτων εκπομπής και μονάδων Κιότο
1. Ο διαχειριστής μητρώου εκτελεί κάθε αίτημα που υποβάλλει ένας κάτοχος λογαριασμού δυνάμει της παραγράφου 4 του άρθρου 12 της οδηγίας 2003/87/ΕΚ για εθελούσια ακύρωση δικαιωμάτων εκπομπής ή μονάδων Κιότο που περιέχονται σε οποιοδήποτε από τους δικούς του λογαριασμούς αποθέματος. Η εθελούσια ακύρωση δικαιωμάτων εκπομπής ή μονάδων Κιότο εκτελείται όπως προβλέπεται στις παραγράφους 2 και 3.
2. Για δικαιώματα τα οποία έχουν χορηγηθεί για την περίοδο 2005-2007, ο διαχειριστής μητρώου μεταφέρει τον αριθμό δικαιωμάτων εκπομπής που έχει καθορίσει ο κάτοχος λογαριασμού από τον λογαριασμό του στο λογαριασμό ακύρωσης για την περίοδο 2005-2007 σύμφωνα με τη διαδικασία ακύρωσης των δικαιωμάτων εκπομπής (2005-2007) που προβλέπεται στο παράρτημα IX.
3. Για μονάδες Κιότο και δικαιώματα εκπομπής που έχουν χορηγηθεί για την περίοδο 2008-2012 και τις επόμενες πενταετείς περιόδους, ο διαχειριστής μητρώου μεταφέρει τον αριθμό μονάδων Κιότο και τα δικαιώματα εκπομπής που έχει καθορίσει ο κάτοχος λογαριασμού, από το λογαριασμό του στον κατάλληλο λογαριασμό ακύρωσης για την περίοδο 2008-2012 και τις επόμενες πενταετείς περιόδους, σύμφωνα με τη διαδικασία ακύρωσης (2008-2012 και κατόπιν) που προβλέπεται στο παράρτημα IX.
4. Δεν επιτρέπεται η μεταφορά δικαιωμάτων εκπομπής και μονάδων Κιότο που περιέχονται σε λογαριασμό ακύρωσης προς άλλο λογαριασμό του συστήματος μητρώων ή προς λογαριασμό του μητρώου CDM ή προς μητρώο τρίτης χώρας.
Άρθρο 63
Απόσυρση μονάδων Κιότο
1. Εάν έχει λάβει εντολή από την αρμόδια αρχή του κράτους μέλους, ο διαχειριστής μητρώου μεταφέρει μονάδες Κιότο, σε οποιαδήποτε ποσότητα και τύπο που έχει καθορίσει ο εν λόγω φορέας, οι οποίες δεν έχουν ήδη αποσυρθεί δυνάμει του άρθρου 59· οι μονάδες μεταφέρονται από το λογαριασμό αποθέματος του συμβαλλομένου μέρους στον κατάλληλο λογαριασμό απόσυρσης του μητρώου του σύμφωνα με τη διαδικασία απόσυρσης (2008-2012 και κατόπιν) που προβλέπεται στο παράρτημα IX.
2. Ένας φορέας εκμετάλλευσης ή ένα πρόσωπο δεν δύνανται να μεταφέρουν δικαιώματα εκπομπής από το δικό τους λογαριασμό αποθέματος φορέων εκμετάλλευσης ή προσώπων σε λογαριασμό απόσυρσης.
3. Δεν επιτρέπεται η μεταφορά μονάδων Κιότο που περιέχονται σε λογαριασμό απόσυρσης προς άλλο λογαριασμό του συστήματος μητρώων ή προς λογαριασμό του μητρώου CDM ή προς μητρώο τρίτης χώρας.
ΚΕΦΑΛΑΙΟ VI
ΠΡΟΤΥΠΑ ΑΣΦΑΛΕΙΑΣ, ΕΠΑΛΗΘΕΥΣΗ ΤΑΥΤΟΤΗΤΑΣ ΚΑΙ ΔΙΚΑΙΩΜΑΤΑ ΠΡΟΣΒΑΣΗΣ
Άρθρο 64
Πρότυπα ασφάλειας
1. Κάθε μητρώο συμμορφώνεται με τα πρότυπα ασφάλειας που προβλέπονται στο παράρτημα XV.
2. Το ανεξάρτητο σύστημα καταγραφής συναλλαγών της Κοινότητας συμμορφώνεται με τα πρότυπα ασφάλειας που προβλέπονται στο παράρτημα XV.
Άρθρο 65
Επαλήθευση ταυτότητας
Τα κράτη μέλη και η Κοινότητα χρησιμοποιούν τα ψηφιακά πιστοποιητικά που εκδίδει η γραμματεία της UNFCCC, ή οργανισμός που ορίζεται από αυτήν, με σκοπό την επαλήθευση της ταυτότητας των μητρώων τους και του ανεξάρτητου συστήματος καταγραφής συναλλαγών της Κοινότητας από το ανεξάρτητο σύστημα καταγραφής συναλλαγών της UNFCCC.
Ωστόσο, από την 1η Ιανουαρίου 2005 και έως ότου αποκατασταθεί η σύνδεση επικοινωνίας μεταξύ του ανεξάρτητου συστήματος καταγραφής συναλλαγών της Κοινότητας και του ανεξάρτητου συστήματος καταγραφής συναλλαγών της UNFCCC, για την επαλήθευση της ταυτότητας κάθε μητρώου και του ανεξάρτητου συστήματος καταγραφής συναλλαγών της Κοινότητας χρησιμοποιούνται ψηφιακά πιστοποιητικά καθώς και ονόματα χρήστη και κωδικοί πρόσβασης όπως προβλέπεται στο παράρτημα XV. Η Επιτροπή, ή οργανισμός που ορίζεται από αυτήν, ασκεί ρόλο αρχής πιστοποίησης για όλα τα ψηφιακά πιστοποιητικά και παρέχει τα ονόματα χρήστη και τους κωδικούς πρόσβασης.
Άρθρο 66
Πρόσβαση στα μητρώα
1. Ο εξουσιοδοτημένος αντιπρόσωπος διαθέτει πρόσβαση μόνο στους λογαριασμούς ενός μητρώου για τους οποίους του έχει δοθεί δικαίωμα πρόσβασης και δύναται να υποβάλει αίτημα δρομολόγησης μιας διαδικασίας μόνο για τις διαδικασίες για τις οποίες ισχύει η εξουσιοδότησή του δυνάμει του άρθρου 23. Η εν λόγω πρόσβαση και τα εν λόγω αιτήματα εκτελούνται μέσω ενός ασφαλούς πεδίου του ιστοτόπου του συγκεκριμένου μητρώου.
Ο διαχειριστής μητρώου παρέχει σε κάθε εξουσιοδοτημένο αντιπρόσωπο όνομα χρήστη και κωδικό πρόσβασηςπου επιτρέπουν το επίπεδο πρόσβασης σε λογαριασμούς και διαδικασίες για το οποίο έχουν λάβει εξουσιοδότηση. Οι διαχειριστές μητρώου έχουν τη διακριτική ευχέρεια να εφαρμόζουν πρόσθετες απαιτήσεις ασφαλείας, εφόσον αυτές είναι συμβατές με τις απαιτήσεις του παρόντος κανονισμού.
2. Ο διαχειριστής μητρώου δύναται να θεωρεί ότι ένας χρήστης ο οποίος για να εισέλθει στο σύστημα χρησιμοποιεί όνομα χρήστη και κωδικό πρόσβασης που έχουν αποδοθεί σε έναν εξουσιοδοτημένο αντιπρόσωπο είναι πράγματι αυτός ο εξουσιοδοτημένος αντιπρόσωπος έως ότου ο εν λόγω εξουσιοδοτημένος αντιπρόσωπος ενημερώσει το διαχειριστή του μητρώου ότι η ασφάλεια του κωδικού του πρόσβασης έχει διακυβευτεί και ζητήσει αντικατάσταση του εν λόγω κωδικού. Ο διαχειριστής μητρώου αντικαθιστά αμέσως τους κωδικούς πρόσβασης με νέους.
3. Ο διαχειριστής μητρώου διασφαλίζει ότι το ασφαλές πεδίο του ιστοτόπου του μητρώου είναι προσβάσιμο σε κάθε υπολογιστή που χρησιμοποιεί έναν ευρέως διαθέσιμο φυλλομετρητή Ίντερνετ. Οι επικοινωνίες μεταξύ των εξουσιοδοτημένων αντιπροσώπων και του ασφαλούς πεδίου του ιστοτόπου του μητρώου κρυπτογραφούνται σύμφωνα με τα πρότυπα ασφάλειας που προβλέπονται στο παράρτημα XV.
4. Ο διαχειριστής μητρώου λαμβάνει όλα τα απαραίτητα μέτρα για να διασφαλίσει ότι δεν υπάρχει πρόσβαση στο ασφαλές πεδίο του ιστοτόπου του μητρώου χωρίς εξουσιοδότηση.
Άρθρο 67
Αναστολή της πρόσβασης σε λογαριασμούς
1. Ο κεντρικός διαχειριστής και κάθε διαχειριστής μητρώου μπορεί να ακυρώσει τον κωδικό που επιτρέπει την πρόσβαση εξουσιοδοτημένου αντιπροσώπου σε λογαριασμό ή διαδικασία στα οποία ο αντιπρόσωπος αυτός κανονικά θα είχε πρόσβαση μόνο εάν ο εξουσιοδοτημένος αντιπρόσωπος προέβη ή ο υπόψη διαχειριστής έχει σοβαρούς λόγους να θεωρεί ότι ο εξουσιοδοτημένος αντιπρόσωπος προέβη στις ακόλουθες πράξεις:
α)
επιχείρησε να εξασφαλίσει πρόσβαση σε λογαριασμούς ή διαδικασίες που δεν καλύπτονται από την εξουσιοδότησή του·
β)
έχει επανειλημμένα επιχειρήσει να εξασφαλίσει πρόσβαση σε λογαριασμό ή διαδικασία χρησιμοποιώντας εσφαλμένο όνομα και κωδικό πρόσβασης· ή
γ)
επιχείρησε, ή επιχειρεί, να υπονομεύσει την ασφάλεια του μητρώου ή του συστήματος μητρώων.
2. Όταν η πρόσβαση σε λογαριασμό αποθέματος ενός φορέα εκμετάλλευσης έχει ανασταλεί δυνάμει της παραγράφου 1 ή δυνάμει του άρθρου 69, μεταξύ 28 Απριλίου και 30 Απριλίου κάθε έτους από το έτος 2006 και κατόπιν, ο διαχειριστής μητρώου, εφόσον του ζητηθεί από τον κάτοχο λογαριασμού και αφού υποβάλλει αποδεικτικά στοιχεία της ταυτότητας του εξουσιοδοτημένου αντιπροσώπου του, επιστρέφει τον αριθμό δικαιωμάτων εκπομπής και χρησιμοποιεί τον αριθμό CER και μονάδων ERU που έχει προσδιοριστεί από τον κάτοχο λογαριασμού, σύμφωνα με τη διαδικασία επιστροφής δικαιωμάτων εκπομπής που προβλέπεται στα άρθρα 52 και 53 και στο παράρτημα IX.
ΚΕΦΑΛΑΙΟ VII
ΔΙΑΘΕΣΙΜΟΤΗΤΑ ΚΑΙ ΑΞΙΟΠΙΣΤΙΑ ΤΩΝ ΠΛΗΡΟΦΟΡΙΩΝ
Άρθρο 68
Διαθεσιμότητα και αξιοπιστία των μητρώων και του ανεξάρτητου συστήματος καταγραφής συναλλαγών της Κοινότητας
Ο κεντρικός διαχειριστής και κάθε διαχειριστής μητρώου λαμβάνουν όλα τα εύλογα μέτρα ώστε:
α)
η πρόσβαση των κατόχων λογαριασμού στο μητρώο να είναι δυνατή καθ’όλο το 24ωρο, επτά ημέρες την εβδομάδα, και η σύνδεση επικοινωνίας μεταξύ του μητρώου και του ανεξάρτητου συστήματος καταγραφής συναλλαγών της Κοινότητας να διατηρείται καθ’όλο το 24ωρο, επτά ημέρες την εβδομάδα, παρέχοντας εφεδρικό υλισμικό και λογισμικό για την περίπτωση λειτουργικής βλάβης του πρωτεύοντος υλισμικού και λογισμικού·
β)
το μητρώο και το ανεξάρτητο σύστημα καταγραφής συναλλαγών της Κοινότητας να ανταποκρίνονται αμέσως σε αιτήματα των κατόχων λογαριασμού.
Διασφαλίζουν ότι το μητρώο και το ανεξάρτητο σύστημα καταγραφής συναλλαγών της Κοινότητας ενσωματώνουν συστήματα και διαδικασίες υψηλής αντοχής για τη διαφύλαξη των δεδομένων και την ταχεία ανάκτηση των δεδομένων και των λειτουργιών σε περίπτωση καταστροφής.
Φροντίζουν να ελαχιστοποιούνται οι διακοπές λειτουργίας του μητρώου και του ανεξάρτητου συστήματος καταγραφής συναλλαγών της Κοινότητας.
Άρθρο 69
Αναστολή της πρόσβασης
Ο κεντρικός διαχειριστής μπορεί να αναστείλει την πρόσβαση στο ανεξάρτητο σύστημα καταγραφής συναλλαγών της Κοινότητας και ο διαχειριστής ενός μητρώου μπορεί να αναστείλει την πρόσβαση στο μητρώο του εάν υπάρξει παραβίαση της ασφάλειας του ανεξάρτητου συστήματος καταγραφής συναλλαγών της Κοινότητας ή ενός μητρώου η οποία απειλεί την ακεραιότητα του ανεξάρτητου συστήματος καταγραφής συναλλαγών της Κοινότητας ή ενός μητρώου ή παρόμοια επιβουλή κατά της ακεραιότητας του συστήματος μητρώων και των εφεδρικών συστημάτων που προβλέπονται στο άρθρο 68.
Άρθρο 70
Κοινοποίηση της αναστολής της πρόσβασης
1. Σε περίπτωση παραβίασης της ασφάλειας του ανεξάρτητου συστήματος καταγραφής συναλλαγών της Κοινότητας, η οποία ενδεχομένως συνεπάγεται αναστολή της πρόσβασης, ο κεντρικός διαχειριστής ενημερώνει αμέσως τους διαχειριστές μητρώου για τους τυχόν κινδύνους που διατρέχουν τα μητρώα.
2. Σε περίπτωση παραβίασης της ασφάλειας ενός μητρώου, η οποία ενδεχομένως συνεπάγεται αναστολή της πρόσβασης, ο αρμόδιος διαχειριστής μητρώου ενημερώνει αμέσως τον κεντρικό διαχειριστή ο οποίος, με τη σειρά του, ενημερώνει αμέσως τους άλλους διαχειριστές μητρώου για τους τυχόν κινδύνους που διατρέχουν τα μητρώα.
3. Εάν ο διαχειριστής μητρώου αντιληφθεί ότι είναι απαραίτητο να αναστείλει είτε την πρόσβαση σε λογαριασμούς ή άλλες λειτουργίες του μητρώου, ενημερώνει όλους τους ενδιαφερόμενους κατόχους μητρώου και ελεγκτές, τον κεντρικό διαχειριστή και τους άλλους διαχειριστές μητρώου κατά το δυνατόν έγκαιρα.
4. Εάν ο κεντρικός διαχειριστής αντιληφθεί ότι είναι απαραίτητο να αναστείλει την πρόσβαση σε λειτουργίες του ανεξάρτητου συστήματος καταγραφής συναλλαγών της Κοινότητας, ενημερώνει για την αναστολή λειτουργίας όλους τους διαχειριστές μητρώου κατά το δυνατόν έγκαιρα.
5. Οι προβλεπόμενες στις παραγράφους 3 και 4 κοινοποιήσεις αναφέρουν την πιθανή διάρκεια της αναστολής και εμφανίζονται σαφώς στο δημόσιο πεδίο του ιστοτόπου του σχετικού μητρώου ή στο δημόσιο πεδίο του ιστοτόπου του ανεξάρτητου συστήματος καταγραφής συναλλαγών της Κοινότητας.
Άρθρο 71
Πεδίο δοκιμών κάθε μητρώου και του ανεξάρτητου συστήματος καταγραφής συναλλαγών της Κοινότητας
1. Κάθε διαχειριστής μητρώου προβλέπει πεδίο δοκιμών εντός του οποίου μπορεί να δοκιμαστεί κάθε νέα οριστική ή ενδιάμεση έκδοση του μητρώου, σύμφωνα με τις διαδικασίες δοκιμής που προβλέπονται στο παράρτημα ΧΙΙΙ ώστε να διασφαλίζει ότι:
α)
κάθε διαδικασία δοκιμών μιας νέας οριστικής ή ενδιάμεσης έκδοσης του μητρώου ολοκληρώνεται χωρίς να μειώνεται η διαθεσιμότητα για τους κατόχους λογαριασμού της έκδοσης ή μορφής του μητρώου που βρίσκεται τη στιγμή εκείνη σε σύνδεση με το ανεξάρτητο σύστημα καταγραφής συναλλαγών της Κοινότητας ή το ανεξάρτητο σύστημα καταγραφής συναλλαγών της UNFCCC και
β)
κάθε σύνδεση επικοινωνίας μεταξύ μιας νέας οριστικής ή ενδιάμεσης έκδοσης του μητρώου και του ανεξάρτητου συστήματος καταγραφής συναλλαγών της Κοινότητας ή του ανεξάρτητου συστήματος καταγραφής συναλλαγών της UNFCCC αποκαθίσταται και ενεργοποιείται με ελάχιστη παρενόχληση των κατόχων του λογαριασμού του μητρώου.
2. Ο κεντρικός διαχειριστής προβλέπει πεδίο για την εκτέλεση δοκιμών ώστε να διευκολύνει τις αναφερόμενες στην παράγραφο 1 διαδικασίες δοκιμών.
3. Οι διαχειριστές μητρώου και ο κεντρικός διαχειριστής διασφαλίζουν ότι το υλισμικό και το λογισμικό του πεδίου δοκιμών του μητρώου τους έχουν απόδοση ανάλογη της απόδοσης του αναφερόμενου στο άρθρο 68 πρωτεύοντος υλισμικού και λογισμικού.
Άρθρο 72
Διαχείριση των αλλαγών
1. Ο κεντρικός διαχειριστής συντονίζει, μαζί με τους διαχειριστές μητρώου και τη γραμματεία της UNFCCC, την εκπόνηση και την εφαρμογή τυχόν τροποποιήσεων του παρόντος κανονισμού, οι οποίες προκύπτουν λόγω αλλαγών στις λειτουργικές και τεχνικές προδιαγραφές του συστήματος μητρώων πριν την εφαρμογή τους.
2. Εάν, συνεπεία των εν λόγω τροποποιήσεων, απαιτείται νέα οριστική ή ενδιάμεση έκδοση ενός μητρώου, κάθε διαχειριστής μητρώου ολοκληρώνει επιτυχώς τις διαδικασίες δοκιμών που προβλέπονται στο παράρτημα XIII έως ότου αποκατασταθεί και ενεργοποιηθεί η σύνδεση επικοινωνίας μεταξύ της νέας οριστικής ή ενδιάμεσης έκδοσης του εν λόγω μητρώου και του ανεξάρτητου συστήματος καταγραφής συναλλαγών της Κοινότητας ή του ανεξάρτητου συστήματος καταγραφής συναλλαγών της UNFCCC.
3. Κάθε διαχειριστής μητρώου παρακολουθεί συνεχώς τη διαθεσιμότητα, την αξιοπιστία και την αποτελεσματικότητα του μητρώου του με σκοπό να διασφαλίσει ότι το επίπεδο των επιδόσεών του ανταποκρίνεται στις απαιτήσεις του παρόντος κανονισμού. Εάν, συνεπεία αυτής της παρακολούθησης ή της αναστολής της σύνδεσης επικοινωνίας δυνάμει της παραγράφου 3 του άρθρου 6 απαιτείται νέα οριστική ή ενδιάμεση έκδοση ενός μητρώου, κάθε διαχειριστής μητρώου ολοκληρώνει επιτυχώς τις διαδικασίες δοκιμών που προβλέπονται στο παράρτημα XIII έως ότου αποκατασταθεί και ενεργοποιηθεί η σύνδεση επικοινωνίας μεταξύ της νέας οριστικής ή ενδιάμεσης έκδοσης του εν λόγω μητρώου και του ανεξάρτητου συστήματος καταγραφής συναλλαγών της Κοινότητας ή του ανεξάρτητου συστήματος καταγραφής συναλλαγών της UNFCCC.
ΚΕΦΑΛΑΙΟ VIII
ΑΡΧΕΙΑ ΔΕΔΟΜΕΝΩΝ ΚΑΙ ΤΕΛΗ
Άρθρο 73
Αρχεία δεδομένων
1. Ο κεντρικός διαχειριστής και κάθε διαχειριστής μητρώου αποθηκεύουν αρχεία δεδομένων σχετικών με όλες τις διαδικασίες και τους κατόχους λογαριασμού που προβλέπονται στα παραρτήματα ΙΙ, IV, VIII, IX, X και XI για 15 έτη ή έως ότου αντιμετωπισθούν τα σχετικά θέματα εφαρμογής, όποιο από τα δύο χρονικά διαστήματα είναι το μεγαλύτερο.
2. Τα αρχεία δεδομένων φυλάσσονται σύμφωνα με τα πρότυπα καταγραφής δεδομένων που έχουν εκπονηθεί στο πλαίσιο του πρωτοκόλλου της UNFCCC και του πρωτοκόλλου του Κιότο.
Άρθρο 74
Τέλη
Τυχόν τέλη που επιβάλλονται στους κατόχους λογαριασμού από τον διαχειριστή μητρώου πρέπει να είναι εύλογα και να εμφανίζονται σαφώς στο δημόσιο πεδίο του ιστοτόπου του σχετικού μητρώου. Οι διαχειριστές μητρώου δεν διαφοροποιούν κανένα από τα τέλη που ενδεχομένως επιβάλλουν με βάση τον τόπο δραστηριότητας του κατόχου λογαριασμού εντός της Κοινότητας.
Οι διαχειριστές μητρώου δεν επιβαρύνουν του κατόχους λογαριασμού για τις συναλλαγές που αφορούν τα δικαιώματα εκπομπής οι οποίες εκτελούνται δυνάμει του άρθρου 49, των άρθρων 52 έως 54 και των άρθρων 58 έως 63.
ΚΕΦΑΛΑΙΟ IX
ΤΕΛΙΚΕΣ ΔΙΑΤΑΞΕΙΣ
Άρθρο 75
Έναρξη ισχύος
Ο παρών κανονισμός αρχίζει να ισχύει την επομένη ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός στο σύνολό του και ισχύει άμεσα σε όλα τα κράτη μέλη.
Βρυξέλλες, 21 Δεκεμβρίου 2004.

Labels: 12
3
15
20